Pelarasan ICPT pastikan tarif yang telus dan adil – TNB

KUALA LUMPUR, 1 Julai – Tenaga Nasional Bhd (TNB) menyokong keputusan kerajaan untuk melaraskan mekanisme Pelepasan Kos Tidak Seimbang (ICPT) bagi tempoh 1 Julai hingga 31 Disember 2020.

Menurut Presiden dan Ketua Pegawai Eksekutif TNB, Datuk Seri Amir Hamzah Azizan, syarikat itu menyokong keputusan untuk meneruskan ICPT, yang merupakan satu mekanisme yang begitu manfaat kepada industri sejak 2014 dan kekal relevan dalam persekitaran harga bahan api yang tidak menentu.

“Sebagai sebuah syarikat utiliti, TNB dikawal selia oleh Suruhanjaya Tenaga (ST) dan beroperasi dalam persekitaran yang terkawal termasuk oleh mekanisme ICPT. Seperti yang ditetapkan oleh keputusan ST menerusi ICPT, TNB akan memaparkan perubahan pada kos bahan api serta lain-lain kos penjanaan dalam tarif elektrik pada setiap enam bulan, ” katanya dalam satu kenyataan hari ini.

ST hari ini mengumumkan pelanjutan ICPT untuk enam bulan yang berakhir 31 Dis 2020 dengan pengurangan ICPT daripada kadar surcaj 2.00 sen/kWh kepada 0.00 sen/kWh.

Sebagai badan pengawalselia industri tenaga negara, ST menentukan pengiraan dan metodologi ICPT untuk tempoh setiap enam bulan, tertakluk kepada kelulusan kerajaan.

Amir Hamzah ketika mengulas mengenai pengurangan ICPT  berkata ia mencerminkan penurunan sebenar harga bahan api global bagi tempoh enam bulan lepas.

Untuk tempoh Januari hingga Jun 2020, kos bahan api jatuh sejajar dengan penurunan harga bahan api sebenar di bawah penanda aras harga bahan api yang ditetapkan dalam tarif asas untuk Tempoh Kawal Selia 2 (RP2) bermula 2018 hingga 2020.

Purata harga arang batu sebenar (ACP) pada Januari hingga Jun 2020 berada pada US$69.5/MT berbanding dengan harga penanda aras barang batu yang ditetapkan dalam tarif asas pada US$75/MT, manakala harga gas bagi tempoh yang sama ialah RM26.6/mmBTU iaitu lebih rendah daripada harga penanda aras yang ditetapkan dalam tarif asas sebanyak RM27.20/mmBTU.

“Perubahan harga bahan api tidak dipaparkan serta-merta dalam tarif kepada pengguna kerana terdapat perbezaan masa kira-kira sembilan bulan di antara pergerakan harga bahan api dan tempoh sebenar pergerakan yang memberi kesan kepada sektor tenaga.

“Ini bermakna apabila harga bahan api adalah rendah, pengguna hanya mendapat manfaat daripada pelepasan kos bahan api dengan mendapat tarif yang lebih rendah yang bermula 12 bulan kemudian. Begitu juga, jika harga bahan api adalah tinggi, ia akan hanya memberi kesan kepada pengguna kemudian, lantas memberi peluang untuk sistem melakukan penyesuaian,” jelas beliau.

Bagaimanapun, dalam kerangka industri yang dikawal selia, TNB sebagai syarikat utiliti utama terus komited untuk memastikan pelanggannya mendapat bekalan elektrik yang stabil termasuk perkhidmatan pelanggan yang bertaraf dunia, dan kekal kukuh dalam usaha menerangi kehidupan.- BERNAMA


RTM jadi penyiar rasmi Piala Dunia 2022 Qatar

KUALA LUMPUR, 14 Ogos – Keluarga Malaysia berpeluang menyaksikan kejohanan bola sepak Piala Dunia 2022 Qatar secara percuma apabila Radio Televisyen Malaysia (RTM) di bawah Kementerian Komunikasi dan Multimedia (K-KOMM) menjadi penyiar rasmi bagi acara sukan terbesar dunia itu.

Menteri Komunikasi dan Multimedia, Tan Sri Annuar Musa berkata, sebanyak 41 perlawanan akan disiarkan oleh RTM iaitu 27 perlawanan secara langsung termasuk perlawanan akhir dan 14 siaran tertunda melibatkan 130 jam siaran secara keseluruhan.

“RTM akan menyiarkan perlawanan melibatkan negara ranking tinggi yang mempunyai ramai peminat di Malaysia,” katanya kepada pemberita selepas melancarkan program Menjelang Sepak Mula Piala Dunia 2022 Qatar sempena pelantikan RTM sebagai penyiar rasmi acara sukan itu, di sini, hari ini.

Menurut Annuar, Piala Dunia 2022 Qatar akan disiarkan menerusi tiga saluran televisyen iaitu TV2, TV Okey, Sukan RTM dan penstriman langsung melalui RTM Klik.

“Oleh itu, saya harap syarikat swasta dan syarikat berkaitan kerajaan (GLC) dapat turut berkongsi menanggung kos pembiayaan siaran bersama RTM,” katanya.

Annuar berkata sejak 2002 iaitu selama 20 tahun RTM tidak putus membida hak penyiaran sama ada siaran langsung atau siaran tertunda bagi membolehkan rakyat Malaysia menikmati kejohanan empat tahun sekali itu.

Menurut kenyataan yang diedarkan K-KOMM, persetujuan pembelian hak siaran ditawarkan syarikat Sport Media & Distributors Sdn Bhd dengan siaran pertama pada 20 Nov menyaksikan perlawanan antara Qatar dan Ecuador.

Pada program hari ini, RTM turut memperkenalkan enam pengacara sukan yang akan bertugas semasa siaran langsung tersebut iaitu Syafiq Asyraf, Rasdi Jumaat, Zackhi Suri, Jeed Zulkefli, Aizuddin Shah dan Mohd Nazri Shukri.

Menurut kenyataan itu, selain pengacara sukan, RTM akan turut menampilkan 12 pengacara jemputan terdiri daripada bekas pemain dan jurulatih kebangsaan yang akan memberi ulasan serta kupasan terhadap permainan perlawanan.

Pada edisi Piala Dunia 2018, RTM mendapat hak penyiaran bagi 41 daripada 64 perlawan antarabangsa itu dengan 27 daripadanya ditayang secara langsung, membabitkan kos keseluruhan sekitar RM30 juta. – BERNAMA


Gempa bumi sederhana landa Selatan Sumatera

KUALA LUMPUR, 20 Julai – Gempa bumi sederhana berukuran 5.7 pada skala Richter dikesan melanda Selatan Sumatera, Indonesia pada 7.46 pagi ini.

Menurut kenyataan Jabatan Meteorologi Malaysia (MetMalaysia), gempa pada jarak 62 kilometer (km) selatan dari Bengkulu itu berlaku pada kedalaman 63 km.


Senarai calon BN bagi PRN Johor


M-WEZ secara rasminya dilancarkan

KUALA LUMPUR 8 April – Koridor ekonomi pesisir laut berimpak tinggi, Melaka Waterfront Economic Zone (M-WEZ) secara rasminya dilancarkan hari ini.

Pelancaran disempurnakan Ketua Menteri Melaka Datuk Seri Utama Sulaiman Md Ali di hadapan kira-kira 500 jemputan kenamaan termasuk para pelabur dari dalam dan luar negara di Hotel Royale Chulan di sini.

Beliau dalam ucapan perasmiannya berkata, pembangunan koridor itu bertujuan mewujudkan pembangunan yang mampan dan berdaya maju dan menarik pelaburan domestik dan asing dalam revolusi industri 4.0, yang disokong oleh teknologi pintar dan hijau.

“Koridor ini akan berada di tanah seluas 25,000 ekar di pesisir laut dan ditambak dengan jarak 33 kilometer dari utara Melaka berhampiran Sungai Udang hingga ke selatan di Umbai.

“Terdapat dua sebab utama mengapa kita memilih koridor iaitu kerana M-WEZ akan menyelesaikan “teka-teki jigsaw” pembangunan koridor ekonomi di seluruh negara.

Hadir sama Speaker Dewan Undangan Negeri Melaka
Datuk Seri Ab Rauf Yusoh, Setiausaha Kerajaan Negeri Datuk Seri Dr Hasim Hasan, Ketua Pegawai Eksekutif M-WEZ, Mohd Yusof Abu Bakar, barisan EXCO kerajaan negeri, pelabur serta lain-lain kenamaan.

Mengulas lanjut Sulaiman berkata, koridor itu juga yang akan menjadi medium pertumbuhan baharu dan pemboleh ekonomi utama yang akan mewujudkan pekerjaan baru, lebih banyak peluang perniagaan dan meningkatkan tahap pendapatan.

“Dari unjuran kami, dijangkakan zon ekonomi ini akan menarik lebih dari RM100 bilion pelaburan dari seluruh dunia dalam jangka masa 15 tahun.

Pelancaran M-WEZ secara rasminya turut menyaksikan majlis menandatangani perjanjian persefahaman (MoU) dengan pelabur iaitu Telekom Malaysia Berhad (TM), Malaysian Communications and Multimedia Commission (MCMC) dan Leaptec Engineering Sdn Bhd

M-WEZ bakal menjadi koridor pertama di pesisir pantai Selat Melaka dengan keluasan 10,117 hektar (25,000 ekar) sepanjang 33 kilometer pesisir pantai dari Tanjung Kling hingga ke Telok Mas itu membabitkan kawasan pembangunan tambak laut seluas 6,070 hektar.

Jika dibuat perbandingan, kawasan 6,070 hektar yang akan dibangunkan dengan lima zon utama itu adalah lebih besar daripada saiz Putrajaya seluas 4,931 hektar.

Lima zon utama M-WEZ adalah Melaka Habourfront, Smart Logistic Nucleus, Digital Satellite Township, Central Eco Business Park dan Trade Nucleus New Township yang mana kelima-lima zon mempunyai komponen tersendiri dengan fungsi yang saling berkaitan.

Koridor berkenaan merupakan cetusan idea Sulaiman bagi menunjukkan komitmen kerajaan negeri bermula Mei 2020 untuk bangkit dan mengeksplorasi sumber kewangan bernilai tinggi dan mampan ekoran dari kesan pandemik COVID-19.


MUDA umum bertanding PRN Melaka

BANDA HILIR 27 Okt – Parti Ikatan Demokratik Malaysia (MUDA) mengumumkan akan menyertai Pakatan Harapan (PH) untuk bertanding pada Pilihan Raya Negeri (PRN) Melaka yang dijadualkan pada 20 November ini.

“MUDA telah buat pendirian tetap untuk bertanding dalam PRN dan kita akan berunding dengan parti pembangkang dan akan mengumumkan perkara ini bersama selepas tempoh rundingan tamat.

“Kita nak letak nama MUDA untuk bertanding dalam semangat membawa perubahan jelas itu,” katanya ketika ditemui pada sidang media di Bangunan Stadthuys, di sini, hari ini.

Mengulas lanjut, beliau yang juga Ahli Parlimen Muar berkata, dalam beberapa siri rundingan itu, pemilihan logo parti pembangkang antara perkara yang dibincangkan.

“Perkara itu akan kita runding bersama blok pembangkang dan akan diumumkan bersama selepas ini yang mana rundingan itu telah bermula beberapa kali dan akan diumumkan bersama.

“Saya dimaklumkan PH sedang membincangkan logo apa bersesuaian pertandingan ini, tetapi yang jelas mana-mana gabungan kita sertai, kita perlu tekankan tiga perkara iaitu, politik rakyat berbilang bangsa dan agama, politik moderat dan politik dasar dan politik khidmat.

Mengulas mengenai calon MUDA yang akan diketengahkan, Syed Saddiq berkata, calon berpengalaman serta mempunyai rekod cemerlang dalam memberikan perkhidmatan kepada rakyat akan dipilih.

Katanya, calon itu juga tidak semestinya perlu mempunyai latar-belakang politik, tapi apa yang penting ialah berhasrat untuk membawa perubahan dalam landskap politik Melaka.

“Kita memang mempunyai calon dinamik MUDA berpengalaman dan jelas ada ‘track record’ berkhidmat contoh Ketua MUDA Melaka, Yosh Wong yang telah menggerakkan pelbagai aktiviti membantu dan membela golongan susah di Melaka.

“Mereka yang sebelum ini tidak pernah sertai lanskap politik, tetapi ada hati untuk terus berkhidmat tanpa jawatan dan pangkat, ini adalah masa mereka menyerlahkan diri berkhidmat untuk mengubah Melaka, mengubah Malaysia,” katanya.

PRN Melaka diadakan susulan pembubaran Dewan Undangan Negeri (DUN) Melaka pada 4 Oktober lalu apabila empat Ahli Dewan Undangan Negeri (ADUN) bertindak menarik sokongan terhadap kepimpinan Ketua Menteri Datuk Seri Sulaiman Md Ali.

Susulan itu, Suruhanjaya Pilihan Raya (SPR) menetapkan hari penamaan calon pada 8 November manakala hari penggudian awal pada 16 November dan hari pembuangan undi pada 20 November.


Tapak pelupusan mercun di Sentul terbakar

Ketua Polis Daerah Sentul ACP Beh Eng Lai ketika dihubungi Bernama mengesahkan kejadian tersebut dan operasi pemadaman sedang dijalankan Jabatan Bomba dan Penyelamat Malaysia.

Kejadian tersebut tular di media sosial apabila beberapa keping gambar dan video dimuat naik dengan memaparkan pengguna jalan raya memberhentikan kenderaan bagi melihat kejadian dan kedengaran bunyi dentuman mercun dalam video berdurasi tiga minit 32 saat.


PRU-15: BN Melaka tunggu semboyan berbunyi

MASJID TANAH 28 Ogos – Barisan Nasional (BN) Melaka sudah bersedia menghadapi Pilihan Raya Umum (PRU) ke-15 dan hanya menunggu semboyan dibunyikan.

Ab Rauf yang juga Exco Kanan Pelaburan, Perindustrian, Pembangunan Usahawan dan Koperasi negeri berkata, BN Melaka menyerahkan kepada kebijaksanaan Perdana Menteri Datuk Seri Ismail Sabri Yaakob untuk memberikan tarikh yang sesuai dalam jangka masa sehingga Mei 2023.

“Suka tidak suka, PRU tetap akan berjalan iaitu dalam tempoh sebelum tarikhnya matang pada Mei tahun hadapan, jadi dalam tempoh itu perlu melaksanakan PRU.

“Dalam tempoh itu jugalah parlimen boleh dibubarkan, yakni pada bila-bila masa sahaja, namun ia mengikut pertimbangan dan perkiraan Yang Amat Berhormat Perdana Menteri untuk memberikan tarikh yang sesuai. BN Melaka di setiap Parlimen telah bersedia,” katanya.

Beliau berkata demikian pada sidang media selepas menghadiri Program Sumbangan Petrol dan Kit Makanan anjuran Fazil Group di Petronas Masjid Tanah, di sini, hari ini.

“Insya-Allah, pada PRU kali ini kita akan mengulangi kemenangan seperti Pilihan Raya Negeri (PRN) yang lalu, ikutkan andaian, ramai yang mampu buat andaian namun kita mempunyai strategi tersendiri untuk memenangi kesemua kerusi,” katanya.


Tiga buruh kampung didakwa bunuh remaja perempuan Orang Asli

Tertuduh Rosli Bakar, 29, Helmat, 22, Murad Ahmad, 26, mengangguk faham ketika pertuduhan membunuh dibacakan di hadapan Majistret Wahidah Zainal Abidin, namun tiada pengakuan direkodkan kerana kes itu di bawah bidang kuasa Mahkamah Tinggi.

Mengikut pertuduhan, ketiga-tiga buruh kampung itu didakwa bersama-sama dengan niat membunuh remaja berkenaan di hutan berhampiran simpang kawasan perkuburan lama Bukit Ibam, Muadzam Shah, Rompin antara pukul 11.15 malam 20 Ogos hingga 7 pagi,  21 Ogos.

Media sebelum ini melaporkan, mayat remaja wanita yang tidak bersekolah itu ditemukan oleh sepupunya di lereng bukit berhampiran rumahnya pada 21 Ogos dalam keadaan berdarah di tangan dan kepala. – BERNAMA


Banjir: Lebih 4,000 anggota polis sedia hadapi kemungkinan banjir di Johor

JOHOR BAHRU, 31 Dis – Sejumlah 4,309 pegawai dan anggota polis Johor berada dalam mod siap siaga bagi menghadapi kemungkinan banjir di negeri itu, kata Ketua Polis Johor Datuk Ayob Khan Mydin Pitchay.

Beliau berkata jumlah itu melibatkan 415 pegawai dan 3,894 anggota di Ibu Pejabat Polis Kontinjen (IPK) Johor dan Ibu Pejabat Polis Daerah (IPD) seluruh negeri.

“Sebanyak 25 lokasi titik panas dikenal pasti berkemungkinan berlaku banjir di seluruh Johor yang mana daerah Johor Bahru, Muar dan Kota Tinggi mempunyai jumlah lokasi tertinggi iaitu empat lokasi masing-masing. Selain itu, kita juga menyediakan pelbagai aset antaranya 30 bot, 63 pacuan empat roda, 43 set generator, 32 van dan 10 khemah.

“Semua ini bagi memastikan kelancaran sebarang operasi yang dijalankan, kami akan bekerjasama dengan pelbagai agensi lain termasuk bomba, Rela (Jabatan Sukarelawan Rakyat) dan lain-lain,” katanya pada sidang media selepas program Santai Cycle Persatuan Keluarga Polis (Perkep) Johor di IPK Johor di sini hari ini.

Mengulas mengenai program Santai Cycle Perkep Johor hari ini, Ayob Khan berkata lebih 300 anggota polis, isteri dan masyarakat awam turut menyertai program yang bukan sahaja merapatkan hubungan antara warga polis dan masyarakat awam, tetapi menjadi platform untuk mengutip dana dengan sebahagiannya akan digunakan untuk menyantuni mangsa banjir di negeri-negeri terlibat.

Katanya, Sultan Johor Sultan Ibrahim Sultan Iskandar turut berkenan mengurniakan sumbangan kepada Perkep Johor, selain Menteri Besar Johor Datuk Hasni Mohammad.

Semalam, Tunku Mahkota Johor Tunku Ismail Sultan Ibrahim menitahkan kesemua agensi berkaitan dan pejabat daerah di negeri ini diarahkan untuk siap siaga serta bertindak pantas dalam usaha penambatan banjir susulan laporan ramalan awal banjir yang dijangka berlaku hari ini.

Berdasarkan Pusat Ramalan dan Amaran Banjir Negara (PRABN) yang dikeluarkan pada 11 malam Khamis, beberapa daerah di negeri ini dijangka berlaku banjir petang ini susulan amaran hujan berterusan.

Tinjauan Bernama di dua lokasi sekitar bandar raya pagi ini, mendapati beberapa kawasan kampung berdekatan Sungai Skudai dan Sungai Tiram, masih belum dinaiki air dengan hujan sudahpun berhenti di beberapa kawasan.- BERNAMA


Mahkamah tolak permohonan Farid Kamil untuk kebenaran merayu terhadap sabitan dan denda

PUTRAJAYA, 5 Jan – Pelakon dan pengarah Farid Kamil Zahari hari ini gagal mendapatkan kebenaran merayu terhadap sabitan dan hukuman denda RM5,500, atas kesalahan menggunakan kekerasan jenayah serta mengeluarkan perkataan tidak sopan terhadap seorang anggota polis, dengan niat untuk menghalangnya melakukan tugas, empat tahun lepas.

Panel tiga Hakim Mahkamah Rayuan diketuai Datuk Hanipah Farikullah sebulat suara menolak permohonan Farid Kamil, 40, selaku pemohon, bagi mendapatkan kebenaran merayu untuk mengetepikan sabitan dan hukuman yang dijatuhkan oleh Mahkamah Tinggi Shah Alam pada 23 Ogos 2021.

“Mahkamah mendapati persoalan undang-undang yang dikemukakan oleh pemohon adalah tidak relevan. Oleh itu, permohonan pemohon tidak mempunyai merit dan ditolak oleh mahkamah,” kata Hakim Hanipah yang bersidang bersama-sama Datuk Wira Ahmad Nasfy Yasin dan Datuk Che Mohd Ruzima Ghazali.

Pada 2 Jun 2020, Mahkamah Majistret Petaling Jaya menjatuhkan hukuman penjara 13 bulan ke atas Farid Kamil, yang didapati bersalah menggunakan kekerasan jenayah terhadap Konstabel Muhammad Nizam Jamaluddin di Pejabat Pertanyaan Balai Polis Trafik Kota Damansara di sini pada 1.20 tengah hari, 11 Jan 2018, mengikut Seksyen 353 Kanun Keseksaan.

Aktor itu juga dipenjara empat bulan kerana mengeluarkan perkataan tidak sopan terhadap mangsa yang sama pada masa dan tempat sama, mengikut Sesyen 90 Akta Polis 1967. Namun, mahkamah memerintahkan kedua-dua hukuman itu berjalan serentak, iaitu Farid Kamil hanya perlu menjalani hukuman penjara 13 bulan.

Bagaimanapun, berikutan rayuan pelakon itu, Mahkamah Tinggi Shah Alam telah menggantikan hukuman penjara 13 bulan bagi kesalahan menggunakan kekerasan jenayah kepada denda RM5,000, manakala hukuman penjara empat bulan kerana mengeluarkan perkataan tidak sopan digantikan dengan denda RM500.

Pesuruhjaya Kehakiman Nurulhuda Nur’aini Mohamad Nor membuat keputusan itu, selepas mengambil kira bahawa Farid Kamil telah membayar kompaun kepada pihak-pihak yang terlibat dalam kejadian itu termasuk anggota polis berkenaan.

Sementara itu, panel tiga hakim berkenaan turut menolak permohonan pendakwa raya untuk mendapatkan lanjutan masa bagi memfailkan petisyen rayuan terhadap hukuman bagi pertuduhan di bawah Sesyen 90 Akta Polis 1967, selepas mendapati pihak pendakwa raya tidak menyatakan alasan mencukupi bagi menyokong permohonannya.

Ini bermakna, pihak pendakwaan hanya akan meneruskan rayuan silang terhadap denda RM5,000 yang diputuskan oleh Mahkamah Tinggi Shah Alam terhadap Farid Kamil, atas kesalahan menggunakan kekerasan jenayah.

Dalam prosiding hari ini, pendakwaan diwakili Timbalan Pendakwa Raya Nahra Dollah dan Zaki Asyraf Zubir manakala peguam Kee Wei Lon dan Low Wei Loke bertindak bagi pihak Farid Kamil.- BERNAMA


Hepatitis: Pesakit hati di Melaka meningkat

AYER KEROH 29 Ogos – Jangkitan virus (viral hepatitis) jenis C seluruh negara termasuk Negeri Melaka meningkat, kata Timbalan Pengarah (Kesihatan Awam) Jabatan Kesihatan negeri, Dr Ruzita Mustaffa.

Katanya, hepatitis adalah penyakit keradangan hati merangkumi jeni A, B, C, D dan E boleh memudaratkan kesihatan manusia dan menyebabkan masalah seperti sirosis atau parut hati (liver cirrhosis) dan kanser hati.

Jelasnya, Hepatitis B, C dan D berjangkit melalui darah atau cecair badan yang boleh membawa kepada penyakit kronik perlu dipandang serius oleh penduduk Negeri Melaka.

Menurutnya, virus hepatitis A dan E biasanya berjangkit melalui pengambilan makanan atau air yang tercemar, namun tidak membawa kepada penyakit yang kronik.

“Namun, Hepatitis B dan C merupakan jangkitan paling utama dan telah mengakibatkan 1.1 juta kematian dan 3 juta jangkitan baru dikesan setiap tahun di seluruh dunia.

“Di Malaysia, kadar notifikasi kes baru Hepatitis C telah meningkat daripada 6.9 bagi setiap 100,000 penduduk pada tahun 2015 kepada 8.6 pada tahun 2021.

“Manakala bagi Negeri Melaka, kadar ini adalah 20.5 bagi setiap 100,000 penduduk pada 2015 dan tmeningkat kepada 24.0 bagi setiap 100,000 penduduk pada 2021,” katanya menerusi kenyataan Sambutan Hari Hepatitis Sedunia 2022 bertemakan ‘Hepatitis Can’t Wait’.

Dr Ruzita berkata, peningkatan kes baharu Hepatitis C adalah susulan kesedaran orang ramai berhubung masalah kesihatan itu yang semakin baik dan mendorong mereka tampil menjalani saringan terutamanya dalam kalangan individu berisiko.

Katanya, peningkatan juga berlaku berikutan pelaksanaan saringan bersasar di fasiliti kesihatan, institusi penjara dan Agensi Anti Dadah Kebangsaan serta kempen-kempen kesihatan yang dijalankan.

“Kebolehcapaian ubat DAA (direct-acting antiviral) mempunyai keberkesanan yang tinggi dan pada harga berpatutan juga telah meningkatkan kadar saringan serta rawatan hepatitis C.

Dia memberitahu saringan hepatitis C oleh pekerja kesihatan komuniti atau petugas NGO di bawah seliaan jabatan juga telah dilaksanakan khususnya untuk meningkatkan saringan dalam kalangan populasi utama (key population).

“Akses kepada rawatan Hepatitis C juga telah diperluaskan iaitu bukan hanya diberikan di hospital tetapi juga di semua 33 klinik kesihatan sedia ada.

“Sehingga tahun 2021 seramai 348 orang pesakit telah menerima rawatan DAA dimana 204 orang ( 58.6%) telah sembuh dan selainnya masih dalam rawatan,” ujarnya.


401 kes penyelewengan minyak masak direkod, nilai rampasan RM15.57 juta

PUTRAJAYA, 31 Mac – Kementerian Perdagangan Dalam Negeri dan Hal Ehwal Pengguna (KPDNHEP) menerusi Op Goreng mengesan sebanyak 401 kes penyelewengan pembekalan minyak masak termasuk bersubsidi dengan nilai rampasan RM15.57 juta bagi tempoh 2013 hingga Februari lepas.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata kes-kes berkenaan dikesan hasil tindakan penguatkuasaan KPDNHEP ke atas pelbagai peringkat rantaian pengedaran seperti pengilang, pemborong dan peruncit.

“Mereka ini disyaki melakukan pelbagai kesalahan di bawah Akta Kawalan Bekalan 1961 dan peraturan-peraturan di bawahnya,” katanya dalam kenyataan hari ini.

KPDNHEP mewujudkan Op Goreng bertujuan melakukan pemantauan khusus ke atas syarikat pembungkus, pemborong dan peruncit minyak masak di bawah Program Skim Penstabilan Harga Minyak Masak (COSS).

Dalam tempoh tersebut juga, sembilan kertas siasatan telah dibuka di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001) (Akta 613) serta melibatkan nilai pembekuan ke atas aset syarikat berjumlah RM1.79 juta.

Berdasarkan statistik sehingga Februari lepas, Nanta berkata sebanyak 27 syarikat telah digantung atau dibatalkan lesen di bawah Akta Kawalan Bekalan 1961.

“KPDNHEP memandang serius isu berkaitan penyelewengan dan ketirisan minyak masak bersubsidi dan tidak akan berkompromi dengan mana-mana pihak yang didapati terlibat dalam penyelewengan dan aktiviti haram khususnya berkaitan minyak masak bersubsidi,” katanya.

Berhubung pembukaan semula sempadan negara bermula esok, beliau berkata KPDNHEP akan mempertingkatkan tindakan penguatkuasaan di pintu masuk sempadan untuk memastikan isu-isu berkaitan ketirisan barang kawalan termasuk minyak masak bersubsidi dibanteras sepenuhnya.

Tindakan penguatkuasaan itu akan dilaksanakan dengan kerjasama agensi-agensi berkaitan seperti Polis Diraja Malaysia, Angkatan Tentera Malaysia dan Jabatan Kastam Diraja Malaysia.

“Masyarakat disaran untuk menjadi mata dan telinga kepada pihak berkuasa dengan memberikan kerjasama sekiranya mempunyai sebarang maklumat berhubung aktiviti penyelewengan barang kawalan dan bersubsidi,” katanya.


Pembangunan, kebajikan rakyat fokus Ban Hong

KLEBANG 16 Februari – Kawasan Dataran dan Pantai Klebang, di sini, bakal menjadi kawasan rekreasi serta pelancongan utama di negeri ini.

Ahli Dewan Undangan Negeri (Adun) Klebang, Datuk Lim Ban Hong berkata, selaku wakil rakyat di kawasan itu, beliau memberi fokus untuk membangunkan pantai pelancongan itu meskipun sudah menjadi lokasi utama kepada pelancong.

“Malah saya juga ada menerima permohonan daripada pelbagai pihak yang mahu anjurkan program contohnya pameran lukisan pasir dan saya fikirkan ia bukan sahaja datangkan manfaat kepada orang tempatan tetapi juga untuk negeri,” katanya.

“Tetapi ini perlu penyusunan semula di mana kita lihat kawasan ini ditepi pantai dan ada padang yang besar, sesuai dianjurkan pelbagai aktiviti.

“Kalau kita bawa masuk pelbagai program dan aktiviti serta walaupun nampak dapat merancakkan ekonomi setempat tetapi ia akan mendatangkan kesan lain contohnya kesesakan.

“Jadi untuk jangka masa panjang, kita perlukan satu pelan induk dan menyediakan tempat parkir yang cukup, penyusunan semula tapak peniaga dan mempunyai aliran trafik yang lancar,” katanya.

Ban Hong berkata, selain membangunkan kawasan pelancongan itu, pihaknya juga memfokuskan kepada keadaan ekonomi setempat yang memberi tumpuan kepada produk industri kecil sederhana (IKS).

“Maksudnya untuk produk-produk yang mempunyai potensi terutamanya IKS kita akan bantu mereka, kerana ada sesetengah yang perlukan peralatan dan ada yang perlu bimbingan teknik pemasaran, jadi kita akan bantu mereka berhubung dengan agensi yang berkaitan.

“Contohnya di Bukit Rambai, ada pengusaha kuih tart yang akan dibantu. Ini supaya apabila ekonomi setempat berkembang maka pendapatan dan taraf hidup bertambah baik.

“Saya fikir ini sejajar dengan usaha baik Kerajaan Negeri mahupun Kerajaan Persekutuan untuk membantu perusahaan mikro, kecil dan sederhana (PMKS),” katanya.

Ujarnya, walaupun fokus diberikan kepada pembangunan dan kemajuan sekitar kawasan Dewan Undangan Negeri (DUN) Klebang, kebajikan rakyat tetap menjadi perhatian utama.

“Kebajikan rakyat kita utamakan, Jawatankuasa Pembangunan dan Keselamatan Kampung (JPKK) akan mencari mereka yang memerlukan bantuan untuk dibantu malah aktiviti kebajikan berjalan seperti biasa termasuk agihan lampin pakai buang dan kit makanan kepada yang memerlukan.

“Juga sudah ditetapkan sejak Januari, setiap Jumaat minggu kedua setiap bulan adalah hari kebajikan DUN Klebang. Mereka yang mempunyai masalah boleh hadir ke Japerun dan kami akan bantu, sekiranya mereka adalah pesakit terlantar kami akan ke rumah,” katanya.


Agong, Raja Permaisuri zahir takziah kepada keluarga bekas ADUN Rembia

KUALA LUMPUR, 15 Mac – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada seluruh keluarga bekas Ahli Dewan Undangan Negeri (ADUN) Rembia Datuk Norpipah Abdol, yang meninggal dunia hari ini.

Menerusi catatan di laman Facebook Istana Negara, Seri Paduka berdua turut menzahirkan rasa sedih dengan pemergian itu dan berharap agar seluruh keluarga Allahyarhamah sabar serta tabah menghadapi dugaan serta suasana sedih dan pilu itu.

“Seri Paduka Baginda berdua amat menghargai dan menyanjung tinggi khidmat bakti, jasa serta pengorbanan Allahyarhamah kepada masyarakat dan negeri Melaka,” menurut catatan itu.

Norpipah, 68, merupakan ADUN Rembia selama tiga penggal dari 2008 hingga 2018 dan pernah menyandang jawatan Pengerusi Jawatankuasa Hal Ehwal Wanita dan Kesihatan Melaka.- BERNAMA


Kesihatan mental, inisiatif bantu pembeli rumah pertama antara tumpuan Dewan Rakyat hari ini

KUALA LUMPUR, 8 Mac – Usaha mengatasi masalah kesihatan mental dalam kalangan rakyat Malaysia dan inisiatif bagi membantu pembeli rumah pertama, antara yang dibangkitkan pada persidangan Dewan Rakyat, hari ini.

Menurut Aturan Urusan Mesyuarat di laman rasmi Parlimen, soalan mengenai kesihatan mental itu akan dibangkitkan Mohd Sany Hamzan (PH-Hulu Langat) kepada Menteri Kesihatan pada sesi soal jawab.

Beliau ingin tahu sama ada subsidi itu akan melibatkan golongan B40 dan M40, serta memperluas Skim Pembiayaan Rent-To-Own (RTO) kepada semua pembeli rumah pertama.

Turut tersenarai, soalan Yeo Bee Yin (PH-Puchong) kepada Menteri Sumber Asli, Alam Sekitar dan Perubahan Iklim berhubung respons pelbagai industri dan pasaran terhadap Voluntary Carbon Trading (VCM).

Datuk Abdul Khalib Abdullah (PN-Rompin) pula akan membangkitkan soalan mengenai rancangan menambah baik sistem pengangkutan awam di seluruh negara dalam jangka masa lima tahun kepada Menteri Pengangkutan.

Selain itu, Wong Chen (PH-Subang) meminta Menteri Dalam Negeri menyatakan komitmen kerajaan untuk menyahjenayahkan kesalahan dadah kecil dalam usaha mengurangkan populasi banduan penjara di Malaysia.


Kerjasama koperasi boleh bantu stabilkan harga barangan – PM

ISKANDAR PUTERI, 18 Feb – Kerjasama dan gabungan koperasi seluruh negara dilihat boleh membantu dalam menstabilkan dan mengurangkan harga barangan keperluan asas, sekali gus memberi manfaat kepada rakyat, kata Perdana Menteri Datuk Seri Ismail Sabri Yaakob.

Beliau berkata dengan kekuatan seramai enam hingga tujuh juta ahli melibatkan hampir 14,000 koperasi berdaftar di seluruh negara, koperasi dilihat boleh memainkan peranan yang penting dalam mengawal harga barangan.

“Kalau koperasi memborong, membeli produk secara pukal, dan produk tersebut diagihkan kepada koperasi, kedai-kedai koperasi (itu kemudian) menjual barangan runcit dan sebagainya, koperasi tentu dapat turunkan harga.

“Kerana pembelian pukal tentu saja koperasi boleh dapat harga murah dan koperasi pemborongan tak perlu bimbang pelanggan tak beli produk kerana sudah ada koperasi di seluruh negara yang menjual produk runcit,” kata beliau lagi sambil menambah semua itu boleh menjadi kenyataan dengan syarat ada kerjasama erat antara koperasi berdaftar.

Ismail Sabri berkata demikian sewaktu berucap merasmikan Program Usahawan dan Koperasi Keluarga Malaysia anjuran Kementerian Pembangunan Usahawan dan Koperasi di sini hari ini.

“Apa yang berlaku kadang-kadang, (berdasarkan pengalaman) saya pernah jadi menteri yang jaga koperasi, ahli koperasi ada kedai koperasi, tapi kerana kedai di sebelah jual harga lima sen saja kurangnya, mereka akan pergi ke kedai jual harga kurang lima sen.

“Kalau beli di kedai koperasi, keuntungan kedai itu akan dipulang kembali kepada koperasi melalui dividen, kerana ia milik mereka, tetapi kerana tak ada sifat kesetiaan kepada koperasi, ahli yang begini ramai akhirnya tidak berjaya,” katanya lagi.

Sementara itu, pada sidang media, Ismail Sabri berkata segala bentuk bantuan kewangan kerajaan terhadap perusahaan mikro, kecil dan sederhana (PMKS) mesti diselesaikan selewat-lewatnya minggu pertama Mac ini.

Selain itu, Perdana Menteri berkata bantuan RM3,000 juga akan disalurkan kepada perniagaan tidak ‘formal’ seperti warung dan gerai makanan, termasuk yang musnah akibat bencana banjir yang melanda sebahagian besar negara baru-baru ini.

Turut hadir dalam program tersebut ialah Menteri Besar Johor Datuk Hasni Mohammad dan Menteri Wilayah Persekutuan Datuk Seri Shahidan Kassim.- BERNAMA


Lebih 7,000 lesen nelayan tidak aktif ditarik balik

KUALA SUNGAI BARU 4 Sept – Lebih 7,000 lesen nelayan telah dibatalkan Jabatan Perikanan Malaysia selepas dikesan gagal mematuhi dasar dan prosedur perlesenan ditetapkan kerajaan.

Timbalan Menteri Pertanian dan Industri Makanan (MAFI) I, Datuk Seri Ahmad Hamzah berkata, jumlah lesen menangkap ikan yang dibatalkan itu direkodkan dalam pemutihan dijalankan sejak 2015 sehingga tahun lalu.

Beliau menjelaskan, pemutihan yang dilaksanakan itu seiring bagi memberi peluang kepada senarai pemohon baharu selain mengelakkan tuntutan elaun sara diri dalam kalangan nelayan tidak aktif.

“Ini termasuk gagal menghidupkan lesen lebih daripada setahun, tidak mahu meneruskan pekerjaan tersebut, meninggal dunia atau tidak selaras dengan dasar dan prosedur ditetapkan.

“Proses pemutihan ini dilakukan bagi memastikan semua nelayan tulen masih aktif, selain menentukan kelulusan permohonan lesen baharu selari jumlah nelayan dan hasil laut di kawasan perairan tertentu,” katanya.

Beliau berkata demikian pada sidang media program Penyerahan Sumbangan Bakul Makanan MAFI kepada nelayan Parlimen Masjid Tanah, di Pejabat Lembaga Kemajuan Ikan Malaysia (LKIM) Kuala Sungai Baru, di sini, hari ini.

Ahmad Hamzah berkata, menerusi pemutihan dijalankan pada 2015, sebanyak 56,211 vesel menangkap ikan direkodkan dan jumlah itu dikurangkan kepada 48,826 tahun lalu.

“Selain itu, setakat ini sebanyak 141 lesen khas sampan memancing ikan telah diluluskan, manakala bagi seluruh negara kita telah mengeluarkan 3,629 lesen khas berkenaan.

“Lesen khas ini dikeluarkan secara berperingkat dengan keutamaan diberikan kepada nelayan yang menjadikan pekerjaan tersebut sebagai sepenuh masa dan tidak mempunyai pencen,” katanya.


Kes video murtadkan wanita dalam siasatan dan tindakan polis- Dr Zulkifli

KUALA LUMPUR 21 Feb. – Orang ramai diminta memberikan sepenuh kepercayaan kepada pihak berkuasa untuk tindakan sewajarnya, berhubung isu video memaparkan pengakuan seorang lelaki bukan Muslim memurtadkan seorang wanita Muslimah bukan warga tempatan.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al Bakri berkata, kes itu kini dalam siasatan dan tindakan pihak polis.

“Kedudukan agama Islam adalah terjamin di bawah Perkara 3 Perlembagaan Persekutuan, manakala Perkara 11 Perlembagaan Persekutuan mengiktiraf hak dan kebebasan beragama untuk penganut agama Islam dan agama-agama lain di Malaysia, termasuklah hak untuk menganutinya dan mengamalkannya.

“Pun begitu, penyebaran agama selain Islam kepada umat Islam adalah tertakluk kepada Perkara 11(4) Perlembagaan Persekutuan,” katanya dalam kenyataan hari ini.

Beliau berkata fasal itu memberi kuasa kepada negeri menggubal undang-undang bagi mengawal penyebaran agama lain kepada orang Islam, termasuk mengekang sebarang cubaan untuk memujuk, membawa atau mengajak orang Islam keluar agama sama ada melalui dakyah, perkahwinan atau apa jua cara sekalipun.

Zulkifli berkata hampir semua negeri mempunyai Enakmen Kawalan dan Sekatan Pengembangan Agama Bukan Islam Kepada Orang Islam, yang digubal berdasarkan punca kuasa pada Perkara 11(4) Perlembagaan Persekutuan.

“Saya difahamkan bahawa Akta Kawalan dan Sekatan Pengembangan Agama Bukan Islam Kepada Orang Islam bagi Wilayah Persekutuan kini dalam proses akhir penggubalan. Ini merupakan antara keutamaan kerajaan dalam memperkasa perundangan syariah di Malaysia,” katanya.


Dua lelaki ditahan bawa dadah bernilai lebih RM5,000 di Bahau

SEREMBAN 25 Jun – Polis merampas dadah seberat 123.75 gram bernilai RM5,193 setelah penahanan dua lelaki ketika melalui sekatan jalan raya (SJR) di hadapan Taman Sornam Jalan Bahau-Juasseh, Bahau, Jempol, petang semalam.

Ketua Polis Daerah Jempol, Superintendan Hoo Chang Hook berkata, dalam kejadian pada 2.30 petang itu, kedua-dua suspek berusia 39 tahun yang menaiki kereta Proton Persona yang dalam keadaan mencurigakan itu ditahan setelah gagal memberikan alasan munasabah, sebelum pemeriksaan lanjut menemukan pelbagai dadah di bahagian brek tangan kereta itu.

“Polis merampas dua peket plastik lut sinar berisi dadah jenis heroin seberat 110.5 gram (g) dan dua peket plastik lut sinar pelbagai saiz mengandungi ketulan jernih disyaki dadah jenis syabu seberat 13.25g, kesemuanya bernilai RM5,193,” katanya dalam kenyataan hari ini.

Hoo berkata kedua-dua suspek yang bekerja sebagai buruh itu juga didapati positif dadah jenis MOP selain mempunyai rekod jenayah lampau berkaitan dadah.

Katanya mereka masing-masing diperintah menjalani tahanan di bawah Akta Dadah Berbahaya (ADB) Langkah-Langkah Pencegahan Khas (LLPK) selama dua tahun di Pusat Pemulihan Akhlak (PPA) Simpang Rengam, Johor dan PPA Batu Gajah, Perak.

Dalam pada itu, Hoo berkata kedua-dua suspek juga dikompaun RM5,000 setiap seorang kerana gagal mematuhi prosedur operasi standard (SOP) dengan melakukan kesalahan rentas negeri.


KPPK sasar eksport perabot kayu cecah RM24 bilion tahun depan – Zuraida

KUALA LUMPUR, 24 Nov – Kementerian Perusahaan Perladangan dan Komoditi (KPPK) menyasarkan eksport produk kayu-kayan meningkat dua kali ganda kepada RM24 bilion pada tahun depan selain turut menerokai pasaran baharu di Asia Tengah, Timur Tengah dan Ocenia.

Menterinya Datuk Zuraida Kamaruddin berkata kementerian yakin usaha terbabit dapat dicapai selain memastikan aspek berkaitan seperti pekerja mencukupi serta kecekapan pengurusan dan kewangan dana.

“Kita akan ke pasaran baharu di Asia Tengah, China, India, Timur Tengah dan Ocenia serta Australia dan New Zealand yang sememangnya menjadi sasaran pasaran (bagi tahun depan).

“Sasaran eksport itu dijangka meningkat dua kali ganda berikutan sokongan dalam memastikan aspek seperti tenaga kerja mencukupi dan pengurusan kewangan yang cekap. Insya-Allah kita dapat tingkatkan pendapatan hasil daripada industri kayu ini,” katanya pada sidang media selepas melancarkan Program Inkubator Reka Bentuk TIMB3R (TIMB3R DIP) 2.0 dan Hackathon di sini, hari ini.

Biarpun berlaku pandemik COVID-19, nilai eksport kayu-kayan negara dan produk berasaskannya bagi tempoh Januari-Ogos 2021 berjumlah RM14.3 bilion manakala lima produk utama eskport adalah perabot kayu (RM6.6 bilion), papan lapis (RM2 bilion), kayu bergergaji (RM1.5 bilion), kayu tanggam dan pertukangan atau BJC (RM606 juta) dan papan gentian (RM460.7 juta).

Selain itu, lima pasaran utama eksport adalah Amerika Syarikat sebanyak (RM4.9 bilion), Jepun (RM1.9 bilion), China (RM1.6 bilion), Singapura (RM614.4 juta) dan India (RM596.8 juta).

Eksport perabot kayu Malaysia juga dijangka melebihi sasaran sebanyak RM12.5 bilion bagi 2021 dengan angka itu telah mencecah RM6.6 bilion setakat Ogos lepas.

Malaysia turut disenaraikan sebagai pengeksport keenam terbesar bagi produk kayu perabot, kayu kumai dan kayu tanggam di seluruh dunia dengan nilai eksport sebanyak RM12.3 bilion pada 2020.

Sementara itu, program TIMB3R DIP 2.0 dan Hackathon itu dianjurkan oleh Majlis Kayu-Kayan Malaysia (MTC) bersama Majlis Perabot Malaysia (MFC) dan Pertubuhan Perekabentuk Dalaman Malaysia (MIID) dengan sokongan Majlis Kayu Kumai dan Tanggam Malaysia (MWMJC) serta Persatuan Pengusaha Kayu-Kayan dan Perabot Bumiputera Malaysia (PEKA).

Program itu bagi menggalakkan kerjasama antara pengusaha industri berasaskan kayu dengan kalangan pereka atau arkitek untuk menghasilkan produk kayu nilai tambah tinggi buatan Malaysia bagi pasaran antarabangsa.

Dalam program itu, pereka terbabit dipadankan dengan pihak pengeluar produk kayu dan perabot bagi bekerjasama merekabentuk dan menghasilkan prototaip produk kayu bernilai tinggi.

Usaha terbabit bertujuan menggalakkan peralihan industri perabot kayu daripada pengilang peralatan asal (OEM) kepada pengeluar reka bentuk asal (ODM) dan seterusnya menjadi jenama pengeluar asal (OBM).- BERNAMA


Boleh tonton Liga Super, Liga Perdana di stadium mulai 1 April ini

KUALA LUMPUR 18 Mac – Kerajaan bersetuju membenarkan kemasukan penonton ke stadium bagi kejohanan sukan seperti Liga Malaysia mengikut prosedur operasi standard (SOP) Kementerian Belia dan Sukan (KBS) berkuat kuasa 1 April.

Menteri Kanan (Keselamatan), Datuk Seri Ismail Sabri Yaakob berkata, keputusan itu setelah mendengar cadangan KBS dan pembentangan ahli jawatankuasa mesyuarat mengenai kehadiran penonton ke stadium.

“Pertama, di kawasan Perintah Kawalan Pergerakan Bersyarat (PKPB) hanya 10 peratus kapasiti penonton atau 2,000 orang dengan kawalan penyeliaan sepanjang masa.

“Kedua, kawasan PKP Pemulihan (PKPP) hanya 25 peratus kapasiti penonton atau 8,000 orang dengan kawalan penyeliaan sepanjang masa,” katanya dalam sidang media PKP, hari ini.

Jelasnya, semua penganjuran dengan kehadiran penonton tertakluk kepada kebenaran KBS berkuat kuasa 1 April ini dengan dua perlawanan bola sepak Liga Malaysia yang dibenarkan dahulu sebagai percubaan.

“KBS, Majlis Keselamatan Negeri (MKN) dan Kementerian Kesihatan Malaysia (KKM) akan memantau dan membuat penilaian pematuhan protokol ditetapkan khususnya dalam aspek pergerakan, kemasukan dan penyuraian penonton semasa perlawanan tersebut.

“Antara SOP lain, penonton perlu mendapatkan tiket perlawanan hanya secara ‘online’ sahaja, ‘season pass’ cara pengambilan dan sebagainya pihak KBS akan umumkan.


Parlimen: Perubahan tempat duduk ahli Parlimen

KUALA LUMPUR 13 Julai – Mesyuarat Kedua Penggal Ketiga, Parlimen ke-14 yang bermula hari ini menyaksikan perubahan tempat duduk ahli-ahli Parlimen termasuk bekas perdana menteri yang juga Ahli Parlimen Langkawi Tun Dr Mahathir Mohamad.

Turut menyaksikan perubahan kedudukan ialah Ahli Parlimen Jerlun, Datuk Seri Mukhriz Mahathir; Ahli Parlimen Simpang Renggam, Dr Maszlee Malik; Ahli Parlimen Muar Syed Saddiq Syed Abdul Rahman; dan Ahli Parlimen Kubang Pasu, Datuk Amiruddin Hamzah.

Berdasarkan kedudukan di Dewan Rakyat hari ini, kelima-lima Ahli Parlimen itu berada di blok Bebas iaitu di kedudukan hadapan, di bahagian sebelah kiri Yang Dipertua Dewan Rakyat dan bersebelahan penyokong kerajaan.

Pada 29 Mei lepas, Setiausaha Agung Parti Pribumi Bersatu Malaysia (Bersatu) Datuk Seri Hamzah Zainuddin berkata Dr Mahathir yang ketika itu pengerusi Bersatu dan empat lagi Ahli Parlimen Bersatu  terhenti keahlian mereka kerana melanggar perlembagaan parti.

Hamzah berkata keahlian Dr Mahathir dan empat lagi ahli terhenti serta merta selepas mereka bertindak duduk di blok pembangkang pada sidang Parlimen pada 18 Mei lepas.

Menurut kenyataan bersama dengan lima Ahli Parlimen iaitu Mukhriz, Syed Saddiq, Dr Maszlee, Amiruddin dan Datuk Shahruddin Md Salleh (Sri Gading), Dr Mahathir pada 10 Julai menegaskan mereka tidak bergabung dengan mana-mana gabungan.

Yang Dipertua Dewan Rakyat Tan Sri Mohamad Ariff Md Yusof pada permulaan persidangan memaklumkan bahawa hanya 174 Ahli Parlimen ditempatkan di dalam dewan setelah mengambil kira penjarakan tempat duduk sejauh satu meter dari bahu ke bahu dengan sebahagian penyokong kerajaan dan ahli Bebas ditempatkan di Galeri Awam.


‘Semoga saya dan isteri terpilih jadi tetamu Allah’

AYER LIMAU 26 Mac – “Semoga tahun ini saya dan isteri dizinkan Allah untuk menunaikan ibadah haji selepas tertangguh sejak 2020.

“Saban hari saya tidak pernah lupa berdoa agar kami dipilih menunaikan ibadah haji tahun ini selepas pemergian kami yang sepatutnya dua tahun lalu ditangguhkan,” kata penternak lembu, Abdullah Idris, 72.

Abdullah berkata, sejak kerajaan menangguhkan jemaah haji untuk menunaikan haji pada 2020 dan 2021, dia tidak lekang berdoa agar Allah mengizinkannya dan isteri, Siti Hawa Jantan, 68, untuk berangkat ke Tanah Haram.

Katanya, dia mengikuti perkembangan pelbagai langkah diambil Kerajaan Arab Saudi berhubung ibadah umrah dan haji, termasuk melonggarkan prosedur operasi standard (SOP) bagi jemaah umrah baru-baru ini.

Selain itu, dia juga tidak pernah ketinggalan daripada mengikuti perkembangan semasa mengenai usaha kerajaan untuk mendapatkan kuota jemaah haji daripada Kerajaan Arab Saudi.

Pemilik 30 lembu itu adalah seorang daripada puluhan ribu bakal jemaah haji yang sudah menerima surat tawaran TH untuk menunaikan haji secara ‘muassasah’ bagi musim haji tahun 2020 tetapi tidak mampu menunaikannya berikutan keputusan kerajaan menangguhkan penghantaran mereka akibat penularan wabak COVID-19.

Abdullah yang lebih dikenali dengan panggilan Md Noor berkata, beliau dan isteri sudah melakukan pelbagai persiapan, terutama menyempurnakan kelas kursus haji dikendalikan TH dan sememangnya berazam melaksanakan ibadah berkenaan dengan penuh khusyuk dan tawadduk.

Dia berkata, jika kos menunaikan haji meningkat, dia bersedia meningkatkan jumlah simpanan dalam TH asalkan diberikan peluang untuk berangkat ke Tanah Suci tahun ini.

“Alhamdulillah, Allah kurniakan rezeki hasil daripada titik peluh saya memelihara lembu sejak 20 tahun lalu dan dengan wang itu jugalah saya menabung dalam TH dengan niat untuk menunaikan haji jika dipanjangkan umur,” katanya ketika ditemui di kandang lembunya di Kampung Paya Rumput, di sini hari ini.

Sehubungan itu, dia berharap perbincangan antara Menteri di Jabatan Perdana Menteri (Hal Ehwal Agama), Datuk Idris Ahmad dengan Kerajaan Arab Saudi di negara berkenaan yang dilaporkan berlangsung dari 18 hingga 27 Mac ini bakal membawa berita gembira untuk jemaah haji Malaysia.

Sebelum ini, kerajaan menjangka kos menunaikan haji meningkat kepada lebih RM30,000, peningkatan sehingga 50 peratus berbanding RM23,000 sebelum ini, disebabkan Cukai Nilai Tambah (VAT) diperkenalkan Kerajaan Arab Saudi naik 15 peratus, berbanding lima peratus sebelumnya.


Waspada broker haram bertopengkan teknologi, inovasi

Gesaan itu dibuat oleh Pertubuhan Juruukur Diraja Malaysia (RISM); Persatuan Penilai, Pengurus Harta, Ejen Harta dan Perunding Harta Swasta Malaysia (PEPS); Persatuan Perunding Hartanah Muslim Malaysia (PEHAM); Institut Pengurus Harta dan Fasiliti Malaysia (MIPFM) serta Institut Ejen Hartanah Malaysia (MIEA).

Dalam kenyataan bersama pada Rabu, kesemua pertubuhan itu meminta orang ramai supaya hanya berurusan dengan ejen dan firma hartanah berdaftar dengan Lembaga Penilai, Pentaksir, Ejen Harta Tanah dan Pengurus Harta (LPPEH) sahaja apabila berurusan dengan mana-mana individu atau pihak yang menjalankan perkhidmatan hartanah merangkumi penjualan, pembelian, penyewaan, pajakan, pentadbiran penyewaan dan khidmat nasihat.

Ia sebagai peringatan bahawa wujud pihak-pihak bukan ejen hartanah tetapi mengendalikan perniagaan agensi hartanah secara haram di samping menggunakan pelbagai bentuk idea kreatif untuk berbuat demikian, menurutnya.

Semua pertubuhan itu menjelaskan perkhidmatan hartanah adalah diwartakan sebagai perkhidmatan profesional di bawah Akta Penilai, Pentaksir Dan Ejen Harta Tanah 1981 atau dikenali sebagai Akta 242 untuk melindungi orang ramai.

“Ini juga untuk memastikan jika pihak lain, selain yang berdaftar, melakukan kerja-kerja sebagai ejen dalam sebarang bentuk atau cara, mereka melakukan satu kesalahan dan boleh didakwa di mahkamah dan dihukum denda tidak lebih daripada RM300,000 dan penjara tidak lebih daripada tiga tahun atau kedua-duanya,” menurut semua persatuan itu.

“Kita tidak boleh membiarkan mana-mana pihak, sama ada individu atau syarikat dalam sebarang bentuk, yang tidak mematuhi undang-undang tanah sedia ada, di mana ia sesuai dengan amalan ejen hartanah setakat ini,” jelasnya.


Semua individu tiba dari Sabah wajib jalani saringan mulai esok

Beliau berkata saringan itu dibuat kerana terdapat keperluan untuk melaksanakan langkah pencegahan dan kawalan penularan jangkitan COVID-19 ke atas individu dengan sejarah perjalanan dari Sabah bagi memantau risiko penularan jangkitan dalam kalangan individu terbabit.

“Semua individu tersebut wajib memuat turun dan mendaftar aplikasi MySejahtera dan daftar masuk menggunakan aplikasi ini setibanya di PMA negara dan menjalani saringan gejala jangkitan saluran pernafasan dan ujian saringan pengesanan COVID-19 sejurus tiba di PMA.

Mereka juga wajib menjalani perintah pengawasan dan pemerhatian di rumah (HSO) dengan kesemua individu di PMA akan diberi surat HSO, dan dipakaikan gelang kuarantin,” katanya dalam satu kenyataan hari ini.

Beliau berkata tarikh HSO akan bermula dari tarikh ketibaan di PMA sehingga keputusan makmal diperoleh dan pelepasan HSO akan diberikan sekiranya keputusan ujian makmal menunjukkan negatif COVID-19.

Dr Noor Hisham berkata sekiranya terdapat individu yang perlu meneruskan perjalanan ke rumah masing-masing dengan menaiki kenderaan awam seperti teksi dan perkhidmatab Grab, surat kebenaran untuk ke alamat yang ditetapkan akan diberikan pada hari berkenaan.

Beliau berkata bagi individu yang mengalami gejala jangkitan saluran pernafasan dalam tempoh 14 hari dari tarikh pulang, mereka perlu menjalani saringan ulangan bagi COVID-19.

Katanya tempoh pelaksanaan langkah pencegahan dan kawalan penularan jangkitan COVID-19 ke atas individu yang baru pulang dari Sabah akan disemak dari semasa ke semasa berdasarkan penilaian risiko penularan jangkitan pada masa tersebut, dan sebarang perubahan berkaitannya akan dimaklumkan kepada umum.

Semalam, Dr Noor Hisham melaporkan terdapat 10 kes yang dikesan positif COVID-19 setelah kembali dari Sabah pada 20 hingga 25 September lepas, dan hari ini pula 11 lagi kes positif dikesan di Semenanjung Malaysia setelah kembali dari Sabah.

Peningkatan kes dan kluster COVID-19 di Sabah masih berterusan dan empat daerah telah dikenal pasti sebagai zon merah setelah merekodkan bilangan kes melebihi 40 dalam tempoh 14 hari kebelakangan. – BERNAMA


Inkues Nora Anne terpaksa ditangguh, saksi kontak rapat pesakit COVID-19

SEREMBAN, 19 Okt. – Prosiding inkues bagi menentukan kematian remaja perempuan warga Ireland-Perancis Nora Anne Quoirin di Mahkamah Koroner Seremban terpaksa ditangguh selepas seorang saksi didapati merupakan kontak rapat kepada pesakit COVID-19.

Peguam kepada keluarga remaja itu, S. Sakthyvell ketika ditemui pemberita di luar mahkamah berkata pemohonan penangguhan itu dibuat oleh pasukan pengendali inkues, pagi ini.

“Saya hanya mendapat pemakluman mengenai perkara itu pada 5.30 pagi tadi oleh penolong pendaftar mahkamah…tetapi dimaklumkan saksi berkenaan telah dikuarantin dan telah jalankan ujian calitan serta masih menunggu keputusan. Saksi itu yang kontak rapat dengan pesakit juga telah membuat satu mesyuarat dengan pihak pengendali inkues minggu lepas.

“Sekarang, kami sedang menunggu keputusan, kalau positif mungkin pihak pengendali terpaksa buat ujian calitan. Itulah alasan pihak pengendali kerana mereka juga baru tahu saksi merupakan kontak rapat kepada pesakit COVID-19 semalam,” katanya di sini, hari ini.

Nora Anne, 15, hilang pada 4 Ogos tahun lepas, sehari selepas dia dan keluarga tiba di Malaysia untuk bercuti selama dua minggu di sebuah pusat peranginan Pantai di sini, kira-kira 60 kilometer di selatan ibu negara.

Pada 13 Ogos, mayat Nora Anne ditemukan berhampiran anak sungai di kawasan berlurah, kira-kira 2.5 kilometer dari resort penginapannya susulan pencarian besar-besaran yang dilakukan pihak berwajib.

Laporan awal bedah siasat menyatakan kematian remaja berkenaan yang juga golongan istimewa tidak mempunyai unsur jenayah dan remaja itu disahkan mati akibat kebocoran usus yang berpunca daripada tidak makan untuk tempoh lama dan tekanan berpanjangan.- BERNAMA


KD Hang Tuah dipamer di Melaka sempena TMM2024

TABOH NANING 18 Jun – Kapal muzium milik Tentera Laut Diraja Malaysia (TLDM), Kapal Diraja (KD) Hang Tuah bakal ditempatkan di Melaka sebagai tarikan baharu pelancongan pada Tahun Melawat Melaka 2024 (TMM2024).

Ketua Menteri, Datuk Seri Ab Rauf Yusoh berkata, ia antara inisiatif Kerajaan Negeri untuk menarik lebih ramai pelancong hadir pada TMM2024.

Beliau berkata demikian pada sidang media selepas merasmikan butik Coach Airways di A Famosa Freeport Outlet (FAO), di sini hari ini.

Hadir sama, Exco Pelancongan, Warisan, Seni dan Budaya negeri Datuk Abdul Razak Abdul Rahman, Exco Belia, Sukan dan NGO negeri VP Shanmugam, Timbalan Exco Perancangan Ekonomi, Kewangan, Hal Ehwal Tanah, Agensi Bukan Kerajaan, Pelaburan, Perindustrian dan Pembangunan TVET, Datuk Khaidirah Abu Zahar dan Ahli Dewan Undangan Negeri (Adun) Taboh Naning, Zulkiflee Mohd Zin.

Turut sama, Ketua Pengarah Lembaga Pengalakan Pelancongan Malaysia (Tourism Malaysia) Datuk Dr. Ammar Abd. Ghapar, Pengarah Urusan FAO, Datuk Julian Lau serta tetamu lain.

Untuk rekod, sepanjang perkhidmatan KD Hang Tuah dalam TLDM, ia merekodkan pelayaran sejauh lebih 500,000 kilometer (km) bersamaan 12.5 kali mengelilingi dunia.


Helikopter TLDM lakukan pendaratan kecemasan di Lumut

LUMUT 28 Jun – Tentera Laut Diraja Malaysia (TLDM) mengesahkan helikopter jenis Fennec miliknya terpaksa membuat pendaratan cemas di Pangkalan Tentera Laut Diraja Malaysia (TLDM) Lumut di sini, tengah hari tadi.

“Insiden ini tidak membabitkan sebarang kecederaan kepada orang awam dan kawasan insiden terkawal,” kata kenyataan Bahagian Komunikasi Strategik Markas Pemerintahan Armada Barat, Lumut, Perak.


Pengurangan cukai korporat mungkin dipertimbang jika asas cukai, pertumbuhan kukuh – Tengku Zafrul

KUALA LUMPUR 3 Sept – Malaysia tidak mampu untuk melaksanakan pengurangan cukai korporat yang berada di paras 24 peratus ketika ini melainkan asas-asas cukai dapat diperluas dan negara berupaya mengekalkan trajektori pertumbuhan lebih kukuh berbanding purata, kata Menteri Kewangan Tengku Datuk Seri Zafrul Aziz.

“Jika kita lihat cukai pendapatan korporat, ia memaparkan bahagian besar daripada hasil Kerajaan Persekutuan iaitu kira-kira 32.8 peratus termasuk cukai pendapatan petroleum dan dalam keadaan defisit fiskal yang makin meluas dan dianggarkan sekitar 6.5 peratus tahun ini akibat pandemik COVID-19.

“(Oleh itu) saya percaya Malaysia pada masa ini tidak berada dalam kedudukan untuk mampu melaksanakan pengurangan kadar cukai berikutan salah satu masalah itu memberi kesan terhadap asas cukai.

“Hanya selepas kita dapat memperluas asas cukai dan mengekalkan trajektori pertumbuhan yang lebih kukuh berbanding purata, barulah kita boleh mempertimbang kemungkinan mengurangkan kadar cukai korporat tersebut,” katanya.

Beliau berkata demikian dalam program temu bual dengan media Singapura, The Straits Times bertajuk “Beyond the Pandemic: Malaysia’s Way Forward,” secara maya, malam tadi.

Mengulas selanjutnya, Tengku Zafrul berkata, bagaimanapun, memandangkan trend global lebih berpihak kepada penurunan cukai korporat, Malaysia pada masa depan berkemungkinan perlu menyemak semula struktur korporat agar selaras dengan pertumbuhan ekonomi lebih meluas dalam jangka pertengahan, katanya.

Beliau berkata demikian bagi menjawab pertanyaan mengenai kemungkinan Malaysia mempertimbang langkah mengurangkan kadar cukai korporatnya kepada 15 peratus dalam tempoh 3-5 tahun akan datang.

Cukai korporat Malaysia adalah antara yang tertinggi di ASEAN dan Singapura terendah pada 17 peratus manakala Vietnam, Thailand serta Cambodia masing-masing pada 20 peratus dan Indonesia pada 22 peratus.

Dalam Kenyataan Pra-Belanjawan yang diterbitkan baru-baru ini, Kementerian Kewangan (MoF) berkata kerajaan sedang meneliti langkah bagi meningkatkan hasil cukai melalui peningkatan pematuhan cukai selain menangani ketirisan hasil, terutama melibatkan aktiviti penyeludupan barangan berduti tinggi yang dianggar berjumlah RM5 bilion.

Menurut MoF, antara cadangan dalam penelitian termasuk pelaksanaan Program Khas Pengakuan Sukarela (SVDP) bagi cukai tidak langsung yang ditadbir oleh Jabatan Kastam Diraja Malaysia (JKDM).

Pada masa sama, kerajaan sedar persekitaran pelaburan yang kondusif sama ada bagi pelaburan langsung asing atau pelaburan langsung domestik merangkumi banyak aspek, termasuk kestabilan ekonomi dan politik, dasar konsisten dan telus, pasaran buruh yang efisien, tahap kemudahan infrastruktur, tadbir urus yang mantap, rangka perundangan yang kukuh dan kualiti hidup yang selesa di Malaysia.

Insentif fiskal termasuk cukai antara faktor penarik pelaburan berkenaan, namun ia juga boleh memainkan peranan penting sebagai alat dasar untuk memacu pelaburan di Malaysia.

Bagi mengulas ketirisan hasil, MoF dalam dokumen 17 muka surat itu berkata, Pasukan Kerja Pelbagai Agensi yang dipengerusikan oleh kementerian itu bagi merangka strategi membendung aktiviti penyeludupan telah diperkasakan melalui penyertaan Suruhanjaya Pencegahan Rasuah Malaysia dan Pusat Pencegahan Jenayah Kewangan Nasional.

Dalam pada itu, menyentuh keyakinan pelabur dan FDI, Tengku Zafrul mengakui aspek itu telah terjejas teruk akibat pandemik COVID-19 dan turut berkaitan dengan keadaan politik dalam negara.

“Namun, di sebalik semua ini, kita telah mencatat aliran masuk pelaburan yang lebih baik, terutamanya membabitkan FDI bagi tempoh separuh pertama 2021 berbanding tempoh sama pada 2020.

“Oleh itu, jika anda teliti kadar vaksinasi Malaysia dan keadaan yang mana lebih banyak sektor ekonomi dibuka semula, kita juga pada masa sama turut menjangkakan peningkatan prospek pelaburan secara umumnya,” katanya.

Menjawab pertanyaan sama ada Malaysia akan membenarkan sektor swasta memainkan peranan lebih besar dalam pembiayaan infrastruktur, beliau menyifatkan sekarang sebagai masa yang tepat untuk menghidupkan semula lebih banyak perkongsian sektor awam-swasta termasuk projek infrastruktur 5G.

Mengulas aspek kestabilan politik, beliau berkata konsep Keluarga Malaysia yang diperkenalkan oleh Perdana Menteri Datuk Seri Ismail Sabri Yaakob memberi tumpuan terhadap kesinambungan terutama dalam menghadapi cabaran COVID-19.

“Kalangan pemimpin politik perlu berusaha untuk menjadikan keadaan politik stabil. Sepertimana yang kita ketahui, pergolakan politik memberi kesan terhadap ekonomi dan keyakinan pelabur dalam jangka singkat, pertengahan serta jangka panjang.

“Apa lebih penting, kita perlu meraih semula keyakinan rakyat terhadap strategi kerajaan, secara asasnya. Kita perlu bekerjasama sebagai satu keluarga atau Keluarga Malaysia,” katanya.

Tengku Zafrul juga optimis bahawa dengan penyertaan ahli politik pembangkang, mereka juga dapat bekerjasama untuk menyokong pemulihan negara selain membina masa depan yang lebih berdaya tahan serta mampan untuk semua.

“Bagi kita di Kementerian Kewangan, sepertimana Belanjawan 2021, kita akan turut berunding dengan sebanyak mungkin pihak dalam penyediaan Belanjawan 2022. Malah, kita juga telah pun memulakan usaha libat urus dengan pihak berkepentingan.

“Saya optimis laluan selamat bagi Belanjawan 2022 ini dapat diwujudkan dan kerajaan turut diberi ruang dan sokongan mencukupi untuk menempuh semua cabaran dalam jangka singkat dan pertengahan demi pemulihan ekonomi,” katanya.


Gagal hadir janji temu suntikan vaksin boleh dikenakan tindakan

KUALA LUMPUR 26 Feb. – Mereka yang gagal hadir janji temu untuk mengambil suntikan vaksinasi COVID-19 tanpa alasan munasabah, boleh dikenakan tindakan, kata Ketua Pengarah Kesihatan Tan Sri Dr Noor Hisham Abdullah.

Beliau berkata, ini bagi mengelak berlakunya pembaziran memandangkan vaksin COVID-19 Pfizer-BioNTech yang dicairkan, tidak boleh disimpan untuk penggunaan pada hari lain ekoran jangka hayatnya tidak lebih enam jam.

“Kalau hari pembedahan pun, 15 peratus kes tidak hadir ketika pembedahan. Ketidakhadiran, termasuklah untuk pengambilan vaksin yang dijadualkan itu adalah ‘waste of resources and manpower’ (pembaziran sumber dan tenaga kerja) sebab kita dah siapkan semua.

“Tindakan boleh diambil kalau tidak hadir. Seperti mana di negara lain kalau mereka ‘cut queue’ (memotong giliran) untuk dapatkan vaksin (juga) boleh didenda. Buat masa ini kita belum fikirkan apa jenis tindakan. Kita belum tahu lagi tetapi sesuatu boleh dilakukan,” katanya.

Beliau berkata demikian ketika sesi Libat Urus Bersama Media secara maya hari ini, yang turut dihadiri oleh Timbalan Ketua Pengarah Kesihatan (Penyelidikan dan Sokongan Teknikal) Datuk Dr Hishamshah Mohd Ibrahim sebagai moderator.

Katanya, mereka yang tidak dapat hadir pada janji temu, terutamanya bagi dos kedua, seharusnya memaklumkan sekurang-kurangnya tiga hari awal agar penjadualan tarikh baharu dapat dilakukan.

“Kalau batalkan di saat-saat akhir, kita kena cari jalan supaya vaksin itu tidak terbuang sebegitu, mungkin perlu ada ‘waiting list’ jadi kita boleh beri pada orang lain. Daripada dibuang, kita mungkin boleh beri pada petugas ‘frontliner’ yang belum lagi berkesempatan mengambil vaksin, termasuklah petugas perubatan kita,” katanya sambil mengingatkan rakyat Malaysia agar menghargai dan tidak membazir vaksin.

Dr Noor Hisham berkata kerajaan juga tidak berhasrat untuk mengkomersilkan vaksin COVID-19 di negara ini dengan membenarkan syarikat swasta menjual vaksin berkenaan.

Katanya tidak ada mana-mana syarikat yang diberi lesen untuk menjualnya, malah Kementerian Kesihatan (KKM) sendiri membekalkan vaksin itu kepada semua hospital termasuk hospital swasta, yang akan diberikan kepada rakyat secara percuma.

“Syarikat vaksin menjual secara ‘direct’ kepada kerajaan dan bukannya syarikat… kita tidak akan benarkan pengkomersilannya, kerana kalau tidak mereka yang kaya akan mendapat vaksin dahulu dan rakyat yang lain perlu menunggu,” katanya.

Dr Noor Hisham berkata beliau juga melihat kepada keperluan mewujudkan ‘dashboard’ di aplikasi itu untuk memaparkan jumlah terkini mereka yang mengambil suntikan.

“Sekarang ni data-data kita diselenggara dengan baik dan semua menggunakan MySejahtera… aplikasi ini secara rasmi mengutip data dan kita boleh menggunakan data ini dalam dashboard untuk dimaklumkan kepada rakyat,” katanya.

Sementara itu, Ketua Penolong Pengarah Kanan Bahagian Kawalan Penyakit KKM, Dr A. Maheshwara Rao yang turut menyertai libat urus tersebut berkata, setakat ini lebih sejuta orang telah mendaftar di MySejahtera untuk mendapatkan vaksin dan kementerian mensasarkan hampir 300,000 pendaftaran sehari.

Menurutnya, fungsi ‘tambah tanggungan’ (eng: add dependent) di aplikasi itu dijangka dikeluarkan di MySejahtera pada minggu kedua Mac yang membolehkan pengguna mendaftarkan ahli keluarga terutama ibu bapa mereka yang tua.


Usaha dua kali ganda jika mahu atasi Axelsen – Chong Wei

KUALA LUMPUR, 23 Jun – Usaha dua kali ganda perlu dilakukan oleh pemain perseorangan lelaki dari serata dunia jika berhasrat menumbangkan pemain nombor satu dunia Viktor Axelsen.

Legenda badminton negara Datuk Lee Chong Wei mengakui jaguh dari Denmark itu lebih konsisten selain memiliki hantaran serta pukulan berkualiti tinggi berbanding pemain lain.

Beliau berkata Axelsen juga dilihat telah matang lebih-lebih lagi selepas muncul juara Olimpik 2020 di Tokyo, tahun lepas berbanding ketika beliau sendiri berdepan bintang Eropah itu sebelum ini.

“Memang Axelsen ketika ini lebih sabar terutamanya ketika rally panjang, jika dahulu kalau saya berjaya menahan hantarannya, dia akan selalu marah,” katanya ketika bersiaran secara langsung di aplikasi TikTok bersama bekas pemain Indonesia, Taufik Hidayat, malam tadi.

Taufik yang sependapat dengan Chong Wei berkata selain mempunyai ciri fizikal dengan ketinggian 194 sentimeter, pukulan tajam dimiliki Axelsen menjadi senjata utama pemain berusia 28 tahun itu.

“Pemain lain mesti main cepat (tempo permainan) dengan Axelsen, latihan kena lebih baru bisa (boleh) kalahkannya,” kata juara Olimpik 2004 di Athens, Greece itu.

Axelsen, yang kini berada di kemuncak prestasi, telah menjuarai tiga kejohanan pada tahun ini iaitu All England (Mac) dan ‘menakluk’ Indonesia menerusi dua kejayaan berturut-turut di Masters Indonesia serta Terbuka Indonesia, baru-baru ini.

Sementara itu, Chong Wei yang mengimbau era gemilangnya, mengakui peluang lebih terbuka baginya memenangi banyak kejohanan sekiranya beliau masih muda dan bermain ketika ini.

Jelasnya, saingan pada zamannya lebih mencabar kerana terdapat ramai pemain handal seperti tiga jaguh dari China iaitu Lin Dan, Bao Chunlai dan Chen Long selain jaguh Denmark Peter Gade serta Taufik.

“Saya bukan sombong, namun jika kami berdua berumur 22 hingga 23 tahun sekarang, mungkin kami boleh menang (kejohanan) lagi, dahulunya lebih sukar,” katanya.


Pelajar kejuruteraan penerbangan dikhuatiri lemas di Pantai Tanjung Rhu

ALOR SETAR, 19 Feb – Seorang pelajar Kejuruteraan Penerbangan Malaysian Institute of Aviation Technology (UniKL MIAT) dikhuatiri lemas di Pantai Tanjung Rhu, Langkawi ketika sedang mandi-manda di pantai itu bersama rakannya, lewat petang semalam.

Ketua Polis Daerah Langkawi ACP Shariman Ashari berkata bilik gerakan Ibu Pejabat Polis Daerah (IPD) Langkawi menerima panggilan mengenai kejadian menimpa Muhammad Fahmi Hafizi Zulkifli, 20, pada pukul 7.20 malam tadi.

Beliau berkata siasatan awal mendapati mangsa serta beberapa rakannya sedang berenang di pantai itu sebelum dipercayai lemas dan mangsa cuba diselamatkan rakan-rakan serta pelancong, namun gagal kerana alun air kuat.

“Operasi mencari dan menyelamat dijalankan sepasukan 57 pegawai dan anggota polis, Jabatan Bomba dan Penyelamat, Agensi Penguatkuasaan Maritim Malaysia, Angkatan Pertahanan Awam dan Rela. Operasi ditangguhkan pada pukul 12 tengah malam (tadi) dan disambung semula pada pagi ini,” katanya dalam satu kenyataan hari ini.

Shariman berkata mangsa yang beralamat di Langgar, Alor Setar itu, bersama rakan-rakannya dikatakan baru dua minggu berada di pulau pelancongan berkenaan bagi menjalani latihan industri.


Melaka perintis agro pelancongan buah tin – KM

Ketua Menteri Datuk Seri Utama Sulaiman Md Ali berkata, dengan adanya tanaman pokok buah tin MBS Agro Farm and Fig Valley berkeluasan 8,000 kaki persegi di Kampung Solok Duku, di sini, sudah tentu ia mampu direalisasikan.

“Setakat ini ada sebanyak 1,500 pokok buah tin ditanam dan Cikgu Mat (pengusaha ladang) bercadang menambah lagi 10,000 pokok, bermakna Melaka mampu menjadi pengusaha terbesar di dalam negara kita.

“Ini merupakan satu produk yang baharu di Negeri Melaka sekali gus menjadikan agro pelancongan di Melaka khusus pokok buah tin lebih dikenali.

“Setiap pokok pusingannya enam bulan dan boleh menghasilkan 10 kilogram buah, satu pokok juga menghasilkan jualan sebanyak RM800, kalau 10 pokok RM8,000 dan 100 pokok RM80,000,” katanya.

Beliau berkata demikian pada sidang media selepas Majlis pelancaran MBS Agro Farm And Fig Valley – Agro Pelancongan Pendidikan Kesihatan di Solok Duku di sini hari ini.

“Saya mengalu-alukan kepada mereka yang berminat mengusahakan buah tin ini, cikgu Mat akan berkongsi pengalaman dan dia bersedia membuat kelas atau kursus bagi mendalami kaedah penjagaan pokok buah tin ini.

“Jadi saya mohon orang ramai yang berminat dengan sektor pertanian sahut saranan kerajaan kerana di peringkat pusat juga ada peruntukan diberikan,” katanya.


Inflasi meningkat 2.5 peratus dengan 184 item makanan naik pada 2021

KUALA LUMPUR, 1 Jun – Inflasi Malaysia pada 2021 meningkat 2.5 peratus yang didorong oleh kenaikan harga makanan dan bahan api, demikian Menurut Jabatan Perangkaan Malaysia (DOSM).

Ketua Perangkawan Datuk Seri Dr Mohd Uzir Mahidin berkata sebanyak 184 item makanan daripada keseluruhan 552 item dalam ‘bakul’ Indeks Harga Pengguna (IHP) mencatatkan kenaikan.

“Pandemik COVID-19 telah memberi kesan kepada kehidupan seharian masyarakat. Bagaimanapun, usaha kerajaan dalam melaksanakan pemberian vaksin percuma kepada rakyat telah membantu memulihkan keyakinan perniagaan dan seterusnya meningkatkan keyakinan pengguna untuk keluar berbelanja.

“Selain itu, kebenaran rentas negeri dan semua sektor ekonomi telah dibuka semula bermula 11 Oktober, 2021. Ini telah menyumbang kepada pemulihan ekonomi negara terutamanya dalam sektor pengedaran dan peruncitan,” katanya dalam kenyataan bersempena laporan Analisis IHP Tahunan 2021, merangkumi analisis terperinci terhadap data inflasi bagi siri masa 2010 hingga 2021 mengikut 12 kumpulan utama barang dan perkhidmatan.

Secara keseluruhannya, kenaikan inflasi 2.5 peratus adalah disumbangkan oleh indeks pengangkutan (11.0 peratus); makanan dan minuman (1.7 peratus); hiasan, perkakasan dan penyelenggaraan isi rumah (1.6 peratus) dan perumahan, air, elektrik, gas dan bahan api lain (1.5 peratus) yang menyumbang 72.0 peratus kepada keseluruhan wajaran IHP.

“Peningkatan harga komoditi global telah memberi kesan kepada inflasi makanan. Peningkatan harga ayam yang melebihi purata harga ayam pada 2020 adalah impak daripada kenaikan harga stok makanan haiwan,” katanya.

Mohd Uzir berkata kekurangan bekalan import, pelaksanaan Perintah Kawalan Pergerakan (PKP) 2.0 dan 3.0 serta penutupan sempadan negara adalah antara faktor yang mempengaruhi turun naik harga di pasaran tempatan.

Mengenai inflasi pengangkutan, Mohd Uzir berkata peningkatan dua digit (11.0 peratus) adalah disebabkan kesan asas penetapan harga siling petrol RON95 (RM2.05 seliter) dan diesel (RM2.15 seliter) sejak Mac 2021.

Selain itu, penamatan diskaun bil elektrik bulanan yang diberikan kepada pengguna domestik di bawah Pakej Perlindungan Rakyat dan Pemulihan Ekonomi (PEMULIH) selama tiga bulan dan berakhir pada September 2021 turut memberi tekanan kepada kenaikan inflasi negara bagi 2021.

Peningkatan ini terutamanya disebabkan oleh kenaikan harga ayam, telur, minyak masak dan ikan, dan makanan laut pada 2021 berbanding tahun sebelumnya.

Sementara itu, Mohd Uzir berkata inflasi bagi kumpulan pendapatan di bawah RM3,000 meningkat 2.2 peratus pada 2021 berbanding 2020 (-1.0 peratus) dengan kumpulan pengangkutan menyumbang peningkatan tertinggi 13.3 peratus berbanding negatif 12.0 peratus yang direkodkan pada 2020.


40 negara meriahkan kejuaraan silat dunia di MITC

KUALA LUMPUR 20 Julai – Kejuaraan Silat Dunia 2022 bakal menyajikan aksi yang bertenaga dan memukau para peminat sukan tempur ini yang akan berlangsung di Pusat Dagangan Antarabangsa Melaka (MITC) di Ayer Keroh, Melaka pada 26 hingga 31 Julai ini.

Menurut Presiden Persekutuan Silat Kebangsaan Malaysia (PESAKA), Datuk Megat Zulkarnain Omardin, Malaysia kini telah bersedia selaku tuan rumah untuk menerima kehadiran ribuan pesilat dunia mempamerkan aksi mereka.

“Malaysia sudah bersedia untuk membuka gelanggang bagi pesilat dari 40 buah negara untuk bertarung. Malah, persiapan dari segi logistik juga kini berada pada tahap terbaik menjelang kejuaraan dunia ini.

“Sambutan bagi edisi ke-19 ini amat baik apabila negara seperti India, Pakistan, Kazakhstan, Kanada, United Kingdom, Belanda dan Jerman akan turut serta. Malah ada beberapa negara yang turut memohon untuk berada sebulan sebelum kejohanan itu diadakan untuk berlatih bersama-sama.

“Ini juga adalah peluang terbaik untuk Malaysia mencipta kejayaan memandangkan ia adalah satu kelebihan untuk beraksi di tanah air yang sudah pasti akan membakar semangat kem Malaysia,” katanya dalam sidang media, hari ini.

Menurutnya, pesilat-pesilat negara kini sedang giat menjalankan persiapan rapi menerusi latihan pusat di Pusat Latihan Silat Negara, Kompleks MSN, Nilai selama sebulan yang lepas.

“Saya melihat skuad kebangsaan berada pada tahap yang baik untuk menggalas tanggungjawab ini bagi memastikan Malaysia mencipta kejayaan yang membanggakan negara. PESAKA akan sentiasa memantau dan membantu pesilat kebangsaan mendapatkan semangat dan momentum menjelang kejohanan dunia ini.

Untuk rekod, Malaysia akan diketuai juara dunia tiga kali Al Jufferi Jamari yang berhasrat untuk menamatkan kariernya dengan gemilang sekali gus menjadikan kejohanan dunia ini sebagai pentas terakhir buatnya sebelum bersara.

Selain itu, srikandi silat negara Siti Rahmah Mohamed Nasir yang telah merangkul pingat perak pada temasya Sukan SEA di Hanoi, Vietnam baru-baru ini akan turut membawa cabaran negara bagi kategori wanita.


Anwar umum pelantikan 27 timbalan menteri

Anwar, yang juga Menteri Kewangan, mengumumkan Setiausaha Agung UMNO Datuk Seri Ahmad Maslan dan Setiausaha Organisasi DAP Kebangsaan Steven Sim dilantik sebagai Timbalan Menteri Kewangan.

Ahli Parlimen Kota Samarahan Datuk Rubiah Wang pula dilantik sebagai Timbalan Menteri Kemajuan Desa dan Wilayah manakala Ahli Parlimen Beaufort Datuk Siti Aminah Aching dilantik sebagai Timbalan Menteri Perladangan dan Komoditi.

Turut menganggotai Kabinet Kerajaan Perpaduan ialah Datuk Hasbi Habibollah selaku Timbalan Menteri Pengangkutan, Chan Foong Hin sebagai Timbalan Menteri Pertanian dan Keterjaminan Makanan, Datuk Hanifah Hajar Taib sebagai Timbalan Menteri Ekonomi dan Datuk Seri Abdul Rahman Mohamad selaku Timbalan Menteri Kerja Raya.

Selain itu, Pengarah Strategi PKR Akmal Nasrullah Mohd Nasir dilantik sebagai Timbalan Menteri Pembangunan Kerajaan Tempatan, Pengerusi Pakatan Harapan (PH) Melaka Adly Zahari sebagai Timbalan Menteri Pertahanan manakala Pengarah Komunikasi Barisan Nasional (BN) Datuk Seri Shamsul Anuar Nasarah sebagai Timbalan Menteri Dalam Negeri.

Pengerusi DAP Johor Liew Chin Tong pula diumum sebagai Timbalan Menteri Perdagangan Antarabangsa dan Industri,  Ahli Parlimen Lahad Datu Datuk Mohamad Yusof Apdal sebagai Timbalan Menteri Pendidikan Tinggi manakala Timbalan Presiden Parti Bersatu Rakyat Sabah (PBRS) Datuk Arthur Joseph Kurup selaku Timbalan Menteri Sains Teknologi dan Inovasi.

Ketua Wanita PKR Fuziah Salleh pula dilantik sebagai Timbalan Menteri Perdagangan Dalam Negeri dan Kos Sara Hidup manakala Ketua Wanita Amanah Aiman Athirah Sabu dilantik sebagai Timbalan Menteri Pembangunan Wanita, Keluarga dan Masyarakat.

Naib Presiden PKR K. Saraswathy diberi kepercayaan menggalas jawatan Timbalan Menteri Pembangunan Usahawan dan Koperasi, Ahli Parlimen Sarikei Datuk Seri Huang Tiong Sii sebagai Timbalan Menteri Sumber Asli, Alam Sekitar dan Perubahan Iklim manakala Ahli Parlimen Bukit Gelugor Ramkarpal Singh selaku Timbalan Menteri di Jabatan Perdana Menteri (Undang-Undang dan Reformasi Institusi).

Anwar turut mengumumkan pelantikan Ahli Parlimen Kulai Teo Ni Ching sebagai Timbalan Menteri Komunikasi dan Digital, Ahli Parlimen Batu Sapi Khairul Firdaus Akbar Khan selaku Timbalan Menteri Pelancongan, Seni dan Budaya manakala Ahli Parlimen Kimanis Datuk Mohamad Alamin sebagai Timbalan Menteri Luar Negeri.

Turut dilantik Ahli Parlimen Hulu Rajang Datuk Wilson Ugak Kumbong sebagai Timbalan Menteri di Jabatan Perdana Menteri, Ahli Parlimen Sibuti Lukanisman Awang Sauni (Timbalan Menteri Kesihatan) dan Ahli Parlimen Sepanggar Mustapha @ Mohd Yunus Sakmud (Timbalan Menteri Sumber Manusia).

Ahli Parlimen Hang Tuah Jaya Adam Adli Abd Halim pula dilantik sebagai Timbalan Menteri Belia dan Sukan manakala Ahli Parlimen Tanjong Lim Yui Hing selaku Timbalan Menteri Pendidikan.


Malaysia masih jadi pilihan Jepun untuk pelaburan

TOKYO, 28 Mei – Tokoh perniagaan dan pelabur Jepun masih yakin dengan Malaysia sebagai hab dan destinasi pelaburan, kata Perdana Menteri Datuk Seri Ismail Sabri Yaakob.

Beliau berkata dalam sesi lawatan kerja rasminya, beliau telah mengadakan sesi libat urus dan ramah mesra bersama hampir 30 syarikat terkemuka Jepun di mana mereka menyatakan hasrat untuk meneroka peluang perdagangan dan meningkatkan pelaburan di Malaysia.

Terdapat sebuah syarikat Jepun yang berminat dan telah mengenal pasti lokasi bagi memulakan operasinya di Malaysia untuk mengeluarkan kanta lekap bagi pasaran serantau, katanya.

“Saya gembira dengan perjumpaan di Jepun ini apabila ketua industri ini masih melihat Malaysia sebagai hab terbaik buat pelaburan,” katanya kepada pemberita Malaysia pada akhir lawatan kerja rasminya di Jepun di sini, pada Sabtu.

Ismail Sabri berkata berdasarkan interaksinya dengan pelabur Jepun, begitu juga pelabur yang ditemui semasa lawatan luar negaranya sebelum ini iaitu di Qatar dan Amerika Syarikat, mereka memberikan maklum balas bahawa Malaysia masih menjadi pilihan sebagai destinasi pelaburan kerana kestabilan politik.

“Kita yakin Malaysia akan terus jadi destinasi pilihan. Kekalkan kestabilan politik adalah keyakinan pelabur untuk kekal dan sebab itulah kita jadi destinasi pilhan,” katanya.


Industri halal ciri utama dalam PPN – Ismail Sabri

KUALA LUMPUR 9 Sept – Industri Halal Malaysia memainkan peranan utama dalam Pelan Pemulihan Negara (PPN) kerana pemulihan industri ini amat penting kepada ketahanan keseluruhan ekonomi negara yang majoritinya beragama Islam, kata Perdana Menteri Datuk Seri Ismail Sabri Yaakob.

Beliau menegaskan PPN yang terdiri daripada empat fasa progresif merupakan pelan dinamik yang akan dikemaskini dan diperbaharui sekiranya perlu berdasarkan kepada data terbaru dan bukti saintifik strategi dan pendekatan yang berjaya, dengan hasrat penyambungan semula aktiviti ekonomi sepenuhnya dicapai menjelang akhir tahun.

Beliau berkata demikian dalam ucaptama yang dibacakan oleh Menteri Perdagangan Antarabangsa dan Industri Datuk Seri Mohamed Azmin Ali pada acara Persidangan Perniagaan Halal Dunia 2021 (WHBC 2021) yang diadakan secara maya hari ini.

Perdana menteri berkata sejak tahun lepas, negara telah berjuang untuk mencapai keseimbangan antara keselamatan rakyat dan memastikan ekonomi terus berdaya tahan.

“Langkah sekatan pergerakan oleh negara telah menjejaskan operasi banyak perniagaan, mengganggu rantaian bekalan dan mengancam kelangsungan perniagaan terutamanya perusahaan kecil dan sederhana yang mengakibatkan sejumlah besar kehilangan pekerjaan,” kata Ismail Sabri.

“Pembelajaran mesin, pengkomputeran awan dan internet pelbagai benda (IOT), termasuk blockchain dan teknologi kewangan (fintech) telah banyak mengubah cara kita menjalankan aktiviti perniagaan.”

Dalam ucapannya, perdana menteri turut menyeru agar pemegang berkepentingan industri halal bekerjasama dan secara koletif meningkatkan hubungan perdagangan dan pelaburan antarabangsa melalui platform global seperti Persidangan Perniagaan Halal Dunia.

“Peserta industri halal turut disaran untuk meningkatkan hubungan perdagangan dalam kalangan negara perdagangan Islam lain menerusi mesyuarat pelbagai dan dua hala, misi perdagangan, Perjanjian Perdagangan Bebas bagi memenuhi permintaan pengguna Islam dan bukan Islam global.

“Saya ingin menekankan bahawa penggunaan standard piawaian Halal (Halal Standards) perlu dilihat sebagai usul atau proposisi nilai dan bukannya halangan perdagangan apabila meneroka dan mencuba sumber baharu pertumbuhan ekonomi dalam industri halal kerana ia berfungsi sebagai pemangkin pemulihan dalam ekonomi global selepas pandemik,” katanya.

Sementara itu, menyentuh mengenai WHBC 2021 yang diadakan hari ini, Ismail Sabri berkata persidangan itu memperlihatkan komitmen dan kepercayaan tegas semua pihak yang berkepentingan bahawa ekonomi halal harus terus berdaya tahan dan akan menjadi penyumbang kukuh kepada pemulihan ekonomi dunia.

Beliau menambah tema tahun ini iaitu “Halal – Pemangkin Pemulihan Ekonomi Sejagat” (Halal – The Catalyst for Universal Economic Recovery) juga amat bertepatan memandangkan industri halal boleh memainkan peranan penting dan bertindak sebagai pemangkin menerusi pelbagai proposisi nilai dalam pemulihan ekonomi global.


Kerajaan fail rayuan keputusan kes kalimah ‘Allah’

KUALA LUMPUR 15 Mac. – Kementerian Dalam Negeri (KDN) dan Kerajaan Malaysia memfailkan rayuan terhadap keputusan Mahkamah Tinggi yang memutuskan bahawa penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran.

Salinan notis itu turut diberikan kepada Pendaftar Mahkamah Rayuan dan firma peguam yang mewakili wanita suku kaum Melanau dari Sarawak yang beragama Kristian, Jill Ireland Lawrence Bill.

Dalam notis rayuan difailkan oleh Peguam Kanan Persekutuan Shamsul Bolhassan, ia menyatakan rayuan itu dibuat selepas tidak berpuas hati terhadap keputusan Hakim Mahkamah Tinggi Datuk Nor Bee Ariffin pada 10 Mac lalu.

Dalam penghakimannya, Nor Bee berkata arahan oleh KDN pada 1986 untuk tidak membenarkan penggunaan empat perkataan itu menyalahi undang-undang dan tidak rasional.

Isu ini bermula 13 tahun lalu apabila Jill Ireland memulakan permohonan semakan kehakiman pada 20 Ogos 2008 supaya dikembalikan lapan CD (cakera padat) yang dirampas daripadanya pada 11 Mei 2008, sebaik tiba di Terminal Tambang Murah (LCCT) di Sepang.

Wanita itu memfailkan permohonan semakan kehakiman untuk mencabar penyitaan CD tersebut serta memohon perisytiharan mengenai hak perlembagaannya berhubung penggunaan kalimah Allah dalam penerbitan Kristian.


MiCoST, universiti Indonesia jalin MoU pertukaran pelajar

BANDARAYA MELAKA 6 Mac – Kolej Antarabangsa Sains dan Teknologi Melaka (MiCoST) memeterai memorandum persefahaman (MoU) bersama Universitas Kyai Haji Abdul Wahab Hasbullah (UNWAHA), Indonesia bagi melaksanakan program pertukaran pelajar, di sini, hari ini.

Ketua Pegawai Eksekutif MiCoST, Datuk Mohamad Azmi Sabtu berkata, menerusi MoU tersebut, seramai kira-kira 40 delegasi dari UNWAHA termasuk pensyarah dan pelajar akan ‘berkampung’ selama dua hari di MiCoST iaitu pada 5 dan 6 Mac ini.

Katanya, antara objektif program itu juga adalah untuk menggalakkan pertukaran ilmu di antara pelajar, di samping mengukuhkan jalinan kerjasama kedua-dua institusi pengajian tinggi itu.

“Seperti di MiCoST, kita terkenal dengan Diploma Farmasi, Diploma Pendidikan Awal Kanak-Kanak dan Fakulti Teknologi Maklumat dan Multimedia, jadi pada masa hadapan, pelajar-pelajar di sini (MiCoST) akan kita bawa ke sana (UNWAHA) sebagai timbal balik daripada perjanjian MoU.

“Menerusi program ini juga kita ambil kesempatan untuk melebarkan sayap untuk bekerjasama dengan pelbagai kolej dan universiti antarabangsa di luar sana sebagai usaha untuk membawa MiCoST lebih ke depan,” katanya.

Beliau berkata demikian kepada Melaka Hari Ini selepas Majlis MoU antara MiCoST dan UNWAHA di Bilik Kolaboratif, MiCoST, di sini, yang turut dihadiri Rektor UWAHA, Prof. Dr. Ir. Gatot Ciptadi.

“Pendidikan tinggi memainkan peranan penting dalam pembangunan masyarakat dan saya menasihati semua mahasiswa dan mahawiswi UNWAHA untuk terus meningkatkan ilmu pengetahuan.

“Kerana di Indonesia, pembelajarannya lain, teknologi di sini juga berbeza, wajar untuk mahasiwa UNWAHA untuk garap ilmu di tempat orang,” katanya.


Vaksin Sinovac untuk kanak-kanak mulai esok di PPV terpilih

PUTRAJAYA, 6 Mac – Kanak-kanak berumur lima hingga 11 tahun yang tidak boleh menerima vaksin jenis Comirnaty keluaran Pfizer-BioNTech atas sebab kesihatan akan ditawarkan vaksin CoronaVac keluaran Sinovac oleh petugas kesihatan.

Timbalan Menteri Kesihatan Datuk Dr Noor Azmi Ghazali berkata Kementerian Kesihatan (KKM) akan mula menawarkan vaksin CoronaVac di pusat pemberian vaksin (PPV) yang terpilih mulai esok (7 Mac).

Beliau berkata ibu bapa juga diberi pilihan untuk memberikan vaksin CoronaVac kepada anak mereka sekiranya tidak bersetuju untuk menggunakan vaksin Comirnaty.

“Vaksin CoronaVac hanya boleh diberi apabila kanak-kanak mencapai usia lima tahun pada tarikh lahir. Bagi mendapatkan status vaksinasi lengkap, dua dos vaksin CoronaVac dengan selang masa empat minggu perlu diberikan kepada kanak-kanak berumur lima hingga 11 tahun,” katanya dalam kenyataan hari ini.

Dr Noor Azmi berkata ibu bapa boleh membawa anak mereka secara jumpa terus di PPV dengan menyemak senarai nama dan waktu operasi PPV yang menawarkan CoronaVac di laman web KKM serta PHCorp yang telah diumumkan sebelum ini.

Selain itu, ibu bapa yang mendaftarkan anak dalam aplikasi MySejahtera pula akan menerima pautan kepada tempahan janji temu vaksinasi anak-anak mereka.

Dr Noor Azmi berkata penawaran vaksin CoronaVac di PPV yang dikendalikan oleh KKM dan PHCorp di bawah Program Imunisasi COVID-19 Kebangsaan Kanak-Kanak (PICKids) adalah percuma.

Katanya selain program PICKids, terdapat juga klinik dan hospital swasta yang menawarkan vaksin CoronaVac kepada kanak-kanak berumur lima hingga 11 tahun dengan bayaran.

Pada 3 Mac lepas, kerajaan meluluskan penggunaan vaksin CoronaVac untuk kanak-kanak berusia lima hingga 11 tahun menjadikan vaksin itu sebagai vaksin kedua yang diluluskan untuk golongan berkenaan.

Beliau berkata vaksin jenis Comirnaty formulari kanak-kanak telah diluluskan pada 6 Jan lepas bagi memastikan perlindungan optimum terhadap jangkitan COVID-19 dalam kalangan kanak-kanak berumur lima hingga 11 tahun.

Ia merupakan vaksin yang diberi keutamaan dalam PICKids termasuk kanak-kanak berusia lima hingga 11 tahun yang berisiko tinggi dan mempunyai komorbiditi seperti individu yang mempunyai imun rendah, penyakit paru-paru kronik, penyakit jantung, kencing manis, obesiti dan lain-lain.

Dr Noor Azmi berkata berdasarkan data COVIDNOW hingga semalam, jangkitan COVID-19 dalam kalangan kanak-kanak berusia bawah 12 tahun menunjukkan peningkatan ketara apabila 123,053 orang disahkan positif virus itu sejak Januari lepas.

Katanya terdapat juga kes yang memerlukan rawatan di hospital dan sebilangannya memerlukan rawatan intensif di unit rawatan rapi (ICU). – BERNAMA


Sultan Johor kongsikan idea bangunkan Johor, Melaka

JOHOR 14 Ogos – Sultan Johor, Sultan Ibrahim Ibni Almarhum Sultan Iskandar bertitah, menyarankan kerjasama strategik serta perkongsian idea antara Johor dan Melaka bagi memperhebatkan pembangunan kedua-dua negeri serta kemajuan secara bersama.

“Saya harap kedua-dua kerajaan negeri ini terus bekerjasama rapat dan berkongsi idea demi kebaikan bersama. Negeri Melaka boleh mengambil air Negeri Johor selagi kita mempunyai sumber itu.

“Pelabur-pelabur yang datang ke Johor, saya juga boleh perkenalkan mereka ke Melaka agar kita membangun bersama-sama sebab kita bersempadan, malah Kerajaan Melaka juga menjemput saya membuat lawatan rasmi ke negeri itu,” titah DYMM Sultan Johor kepada Royal Press Office hari ini.Terdahulu, Baginda berkenan menerima mengadap Ketua Menteri, Datuk Sulaiman Md Ali dan delegasi di Istana Pasir Pelangi, Johor Bahru.

Hadir sama, Setiausaha Kerajaan Negeri Melaka, Datuk Seri Dr. Hasim Hasan; Setiausaha Kerajaan Negeri Johor Datuk Azmi Rohani dan Penasihat Undang-Undang Negeri Johor Amir Nasruddin.


Tarikh tutup syarikat MM2H mohon bantuan PEMULIH pada 10 Nov

PUTRAJAYA 2 Nov – Tarikh tutup untuk syarikat program Malaysia Rumah Keduaku (MM2H) berlesen mengemukakan permohonan untuk bantuan kewangan berjumlah RM3,000 sekali beri di bawah Pakej Perlindungan Rakyat dan Pemulihan Ekonomi (PEMULIH), adalah pada 10 Nov ini.

Menteri Pelancongan, Seni dan Budaya Datuk Seri Nancy Shukri pada 19 Okt lepas mengumumkan, kerajaan bersetuju untuk memperluaskan bantuan kewangan PEMULIH kepada syarikat MM2H yang mempunyai lesen pelancongan dalam negeri di bawah MOTAC.

Kementerian Pelancongan, Seni dan Budaya (MOTAC) dalam kenyataan hari ini berkata maklumat mengenai kelayakan inisiatif PEMULIH bagi syarikat MM2H, boleh diperolehi melalui laman sesawang rasmi MOTAC http://motac.gov.my/pemulihmotac2021_mm2h atau menghubungi Pejabat MOTAC negeri berdekatan.

MOTAC berkata bantuan kewangan di bawah PEMULIH itu adalah bantuan kedua untuk syarikat MM2H selepas bantuan kewangan RM3,000 diberikan kepada yang layak melalui inisiatif Program Strategik Memperkasa Rakyat Dan Ekonomi (PEMERKASA).

Sehubungan itu, MOTAC menyeru syarikat MM2H berlesen yang tidak menerima bantuan kewangan di bawah inisiatif PEMERKASA, untuk mengambil peluang mengemukakan permohonan kepada pihak kementerian.- BERNAMA


Tiada halangan untuk beli sendiri vaksin COVID-19 yang diluluskan NPRA

“Dia (proses vaksin di fasiliti swasta) tak kena caj pasal ia tanggungan kerajaan. Kita minta mungkin hospital itu boleh caj RM14 (dibiayai kerajaan) sekali suntikan macam tu dan vaksin tu percuma,” katanya sambil melahirkan keyakinan bahawa sasaran mewujudkan imuniti kelompok di negara ini akan dapat dicapai berikutan jaminan penghantaran bekalan vaksin yang ditempah akan tiba sebelum akhir tahun ini.

“Saya diberitahu oleh menteri (berkaitan), bekalan ini (vaksin) dah mula sampai bahkan saya dimaklumkan akan sampai lebih awal daripada jadual. Dahulu kalau jadualnya tahun depan, 2022 baru dapat selesai, tetapi sekarang ini saya telah diberi jaminan katanya sebelum akhir tahun ini akan dapat semua bekalan.

Bagi melancarkan proses vaksinasi, Muhyiddin berkata lebih 600 pusat pemberian vaksin (PPV) disediakan setakat ini dengan PPV mega di Pusat Dagangan Dunia (WTC) yang boleh memuatkan 8,000 orang.

Beliau juga berkata Malaysia akan mengikut panduan yang ditetapkan oleh pengeluar vaksin berhubung tempoh selang masa antara suntikan pertama dan kedua dalam proses pemberian vaksin COVID-19 kepada rakyat.

“Saya dinasihatkan oleh KKM (Kementerian Kesihatan) kita ikut cara yang diberi oleh pengeluar vaksin. Contohnya Pfizer tetapkan buat suntikan kedua lepas 21 hari, jadi kita ikut kata dia (Pfizer) kerana mereka ada pakar yang telah membuat kajian kenapa perlu disuntik selepas 21 hari, kita tidak ada masalah dengan ini.

“Bagi saya, tak kira apa pun setiap orang berhak dapat, jika Johnson & Johson sekali suntik sahaja kita ikut, jika dua dos kita ikut dua dos. Kita ikut dan patuh,” katanya.

Dilaporkan berkuat kuasa 19 Mei lalu, Singapura melaksanakan strategi melanjutkan selang masa antara suntikan vaksin pertama dan kedua selama enam hingga lapan minggu berbanding tiga hingga empat minggu sebelum ini.

Strategi mengutamakan pemberian dos pertama seperti yang turut dilaksanakan oleh negara seperti United Kingdom dan Jerman itu adalah bagi melindungi lebih ramai orang menerusi pemberian dos pertama vaksin dengan lebih cepat.

Muhyiddin turut menitipkan pesanan bagi mereka yang telah lengkap mendapatkan vaksin supaya terus mematuhi prosedur operasi standard (SOP) ditetapkan kerana jangkitan masih boleh berlaku.

“Jangan langgar SOP. Macam saya dah dua dos vaksin, setakat ini semua ujian saya negatif tapi saya tak boleh bangga diri kerana jangkitan di luar ini masih berlaku. Kita takkan rasa selamat di Malaysia kalau seluruh dunia masih belum selamat,” katanya.


UTeM dan UKM kongsi kepakaran teroka peluang jana pendapatan

DURIAN TUNGGAL 18 Januari – Universiti Teknikal Malaysia Melaka (UTeM) dan Universiti Kebangsaan Malaysia (UKM) memperkukuhkan kerjasama bagi meneroka peluang untuk menjana pendapatan.

Naib Canselor UTeM, Prof. Ts. Dr. Massila Kamalrudin berkata, kerjasama itu adalah hasil kunjungan dan perbincangan bersama rakan sejawatannya Prof. Datuk Gs. Ts. Dr. Mohd Ekhwan Toriman berlangsung di Kampus UKM Bangi, baru-baru ini.

“Kami turut menyentuh mengenai peluang untuk menjayakan beberapa siri kolaborasi penyelidikan dan pembangunan (R&D) bersama dalam bidang berimpak tinggi yang tentunya memberikan manfaat buat komuniti sejagat.

“Semua ini seiring dengan peranan dan penterjemahan kepakaran dimiliki yang berkait terus kepada pembangunan masyarakat serta negara. Malah ia turut memberi impak langsung kepada peradaban dunia,” katanya menerusi satu kenyataan.

Kunjungan pihak UTeM ke UKM turut dihadiri oleh Pengarah Pejabat Komunikasi Korporat dan Pengurusan Canselori (PKKPC) Datin Wira Ts. Nurazlina Md Sanusi.

Prof. Ts. Dr. Massila Kamalrudin (dua dari kiri) ketika kunjungan dan perbincangan beliau bersama Naib Canselor UKM Prof. Datuk Gs. Ts. Dr. Mohd Ekhwan Toriman (dua dari kanan) di Kampus UKM Bangi, baru-baru ini.


Promosi Melaka E-Bazar bermula hari ini

SERI NEGERI 7 Julai – Kempen Promosi Melaka E-Bazar ‘Buy Now Travel Later’ dilancarkan hari ini sehingga 30 September depan menawarkan e-baucar sehingga 50 peratus.

“Ia termasuk pakej pelancongan, penginapan, tiket lawatan di tempat tarikan pelancong serta pelbagai jenis produk kraftangan mahupun produk makanan Negeri Melaka,” katanya pada kempen tersebut di pejabatnya di Seri Negeri hari ini.

Jelas Pengerusi Jawatankuasa Pelancongan, Warisan dan Kebudayaan negeri itu, orang ramai boleh membeli-belah di Page Melaka E-Bazar bagi mendapatkan tawaran istimewa tersebut.


Melaka, PJ City kongsi satu mata

KELAB Bolasepak Melaka United (Melaka United FC) terpaksa berpuas hati berkongsi satu mata dengan Petaling Jaya City FC (PJ City FC) selepas kedua-dua pasukan terikat 2-2 dalam aksi di Stadium Hang Jebat, malam tadi.

Dalam aksi itu, Melaka United selaku tuan rumah dilihat lebih kerap menggasak ke kubu pelawat bagi mencari gol pembukaan sebaik wisel permulaan dibunyikan.

Gol itu terhasil selepas Oti yang menerima hantaran Ifedayo Olusegun berjaya menewaskan tiga pemain pertahanan lawan sebelum merembat masuk gol pembukaan.

Namun, kegembiraan Melaka tidak kekal lama apabila kesilapan pemain pertahanan mengeluarkan bola membuka peluang kepada penyerang PJ City, Darren Lok mengikat kedudukan 1-1 seminit sebelum tamat separuh masa pertama.

Bersambung di babak kedua, PJ City berjaya di depan pada minit ke-64 menerusi jaringan K Gurusamy yang merembat masuk bola dari luar kotak penalti.

Sabtu ini, Melaka United dijadual bertemu Johor Darul Ta’zim dalam aksi suku akhir Piala FA yang akan berlangsung di Stadium Hang Jebat.


Covid: Malaysia catat kes harian tertinggi dengan 7,857 kes

Jumlah itu adalah yang tertinggi sejak pandemik itu dikesan di negara ini pada Januari tahun lalu dan menjadikan kumulatif kes sebanyak 541,224.

Ketua Pengarah Kesihatan Tan Sri Dr Noor Hisham Abdullah menerusi hantaran dalam laman Twitternya hari ini memaklumkan, Selangor masih menjadi negeri dengan kes harian tertinggi sebanyak 2,675 kes diikuti Sarawak (772), Kelantan (754), Kuala Lumpur (561), Johor (549), Kedah (441) dan Pulau Pinang (365).

Selain itu, Negeri Sembilan merekodkan 353 kes, Terengganu (282), Pahang (238), Melaka (234), Perak (228), Sabah (217), Labuan (170), Putrajaya (12) dan enam kes di Perlis.

Pada 14 Mei lalu, Dr Noor Hisham menerusi lampiran graf pemodelan dan ramalan COVID-19, Kementerian Kesihatan Malaysia (KKM) menjangkakan lebih 8,000 kes sehari menjelang bulan depan sekiranya prosedur operasi standard (SOP) tidak dipatuhi.


Rizab antarabangsa BNM berjumlah US$110.8 bilion pada 30 April

KUALA LUMPUR 7 Mei. – Rizab antarabangsa Bank Negara Malaysia (BNM) berjumlah US$110.8 bilion pada 30 April, 2021 (US$1 = RM4.11).

Dalam satu kenyataan, bank pusat itu berkata paras rizab ini memadai untuk membiayai 8.7 bulan import tertangguh dan 1.3 kali jumlah hutang luar negeri jangka pendek.

Bank pusat berkata komponen utama rizab antarabangsa ialah rizab mata wang asing (US$102.9 bilion), kedudukan rizab Tabung Kewangan Antarabangsa (IMF) (US$1.5 bilion), Hak Pengeluaran Khas (SDR) (US$1.2 bilion), emas (US$2.1 bilion) dan aset rizab lain (AS$3.1 bilion).

Aset-aset terdiri daripada emas dan pertukaran asing dan rizab lain, termasuk SDR berjumlah RM459.67 bilion, kertas kerajaan Malaysia (RM11.43 bilion), deposit dengan institusi kewangan (RM3.42 bilion), pinjaman dan pendahuluan (RM19.57 bilion), tanah dan bangunan (RM4.16 bilion), dan aset-aset lain (RM15.99 bilion).

Bank pusat berkata modal dan liabiliti terdiri daripada modal berbayar (RM100 juta), rizab (RM175.13 bilion), mata wang dalam edaran (RM142.49 bilion), deposit oleh institusi kewangan (RM150.52 bilion), deposit kerajaan persekutuan (RM7.69 billion), deposit lain (RM15.20 bilion), kertas Bank Negara (RM9.49 bilion), peruntukan SDR (RM7.91 bilion) dan liabiliti lain (RM5.73 bilion).


Penilaian risiko, SOP perjalanan umrah akan dimuktamad pertengahan Feb

Menurut kenyataan bersama Kementerian Pelancongan, Seni dan Budaya (MOTAC) dan Kementerian Kesihatan (KKM) hari ini, perkara itu adalah maklum balas daripada sesi libat urus kedua-dua kementerian itu bersama Persatuan Agensi Pelancongan (UMRAH) hari ini.

Libat urus yang dikendalikan Menteri Pelancongan, Seni dan Budaya Datuk Seri Nancy Shukri dan Menteri Kesihatan Khairy Jamaluddin itu adalah bagi mendapatkan maklum balas berhubung hala tuju industri umrah susulan keputusan penangguhan sementara yang sedang berkuat kuasa.

“Kedua-dua menteri dalam maklum balas mereka telah menyatakan komitmen untuk memperincikan dan memperhalusi setiap isu serta cadangan yang dikemukakan di peringkat kementerian masing-masing sebelum membentangkan cadangan penambahbaikan kepada Mesyuarat Kuartet Menteri COVID-19 akan datang,” menurut kenyataan itu.

Antara perkara yang dibangkitkan oleh pemain industri pelancongan umrah adalah SOP berkaitan pelaksanaan perjalanan umrah, isu bayaran balik dan penjadualan semula penerbangan, perlindungan insurans, garis masa pembukaan semula perjalanan umrah dan bantuan pemulihan kepada industri pelancongan.

Sehubungan itu, kedua-dua kementerian berharap agar semua pemain industri dapat memberikan kerjasama sepenuhnya bagi memastikan aktiviti umrah dapat terus dilaksanakan dengan selamat.

Turut hadir dalam sesi libat urus itu pengurusan tertinggi kedua-dua kementerian, wakil agensi persekutuan seperti Agensi Pengurusan Bencana Negara (NADMA) dan Jabatan Imigresen Malaysia serta ahli daripada Persatuan Syarikat Pengendalian Pelancongan Bumiputera Malaysia (BUMITRA), Persatuan Agensi Pelancongan Umrah dan Haji (PAPUH) dan Persatuan Ejen-Ejen Pelancongan dan Pengembaraan Malaysia (MATTA). – BERNAMA


Peniaga dakwa rugi RM139,500 ditipu Macau Scam

KUANTAN 5 Okt. – Seorang peniaga mendakwa kerugian RM139,500 akibat diperdayakan sindiket Macau Scam yang menyamar sebagai pegawai polis dan kakitangan Lembaga Hasil Dalam Negeri (LHDN), akhir bulan lalu.

Ketua Jabatan Siasatan Jenayah Komersial Pahang Superintendan Mohd Wazir Mohd Yusof berkata, mangsa yang merupakan seorang lelaki berusia 50 tahun mendakwa menerima panggilan telefon pada 25 September daripada seorang wanita kononnya pegawai LHDN di Melaka.

“Suspek (wanita) mendakwa syarikat ditubuhkan mangsa mempunyai tunggakan cukai, yang dinafikan mangsa menyebabkan wanita itu menghubungkan panggilan itu kepada seorang suspek lelaki kononnya pegawai polis di Ibu Pejabat Kontinjen Melaka bagi membantu mangsa,” katanya dalam kenyataan hari ini.

Mohd Wazir berkata ‘pegawai polis’ itu kemudian memaklumkan syarikat di bawah nama mangsa turut terlibat dengan siasatan kes jenayah dan mangsa perlu menyerahkan maklumat peribadi serta perbankan bagi tujuan semakan untuk ‘membersihkan’ wang mangsa.

Selain itu, mangsa juga diarahkan memindahkan wang miliknya ke akaun sementara diberikan ‘pegawai polis’ itu sehingga siasatan selesai, yang dilakukan mangsa menerusi 11 transaksi secara dalam talian bermula 27 September hingga semalam.

Beliau berkata mangsa mula berasa curiga apabila ‘pegawai polis’ itu enggan menjawab jangkaan masa untuk wangnya dikembalikan semula selain semakin mendesak supaya lebih banyak transaksi pemindahan wang dibuat.

Sehubungan itu, mangsa membuat laporan di Balai Polis Sungai Ruan, Raub semalam dan siasatan kini dijalankan mengikut Seksyen 420 Kanun Keseksaan, katanya.


Sukan SEA: Mohd Al-Jufferi fokus untuk layak ke final

BANTING, 27 Mac – Jaguh silat negara, Mohd Al-Jufferi Jamari tidak mahu memikirkan pingat di Sukan SEA Vietnam 2021, sebaliknya memberi tumpuan untuk layak ke pentas final berikutan pertukaran dari Kelas Putra E (65-70kg) ke Kelas Putra F (70-75kg).

“Alhamdulillah, saya sudah sihat sepenuhnya namun tetap perlu berhati-hati kerana kecederaan yang dialami ini adalah kecederaan jangka panjang. Untuk selarikan kekuatan dan kelajuan Kelas F ini lain kerana saya sudah terbiasa di Kelas E yang lebih kepada laju dan kekuatan. Kelas F lebih kepada berat dan kelajuannya sedikit lambat.

“Baru-baru ini di Singapura (Kejuaraan Pencak Silat Asia Tenggara) ia agak susah (bertanding di dalam Kelas F), saya perlu memikirkan cara untuk ke final dahulu, belum lagi untuk pingat emas,” katanya kepada Bernama selepas majlis pelancaran Akademi Silat Olahraga Semboyan Warrior di sini semalam.

Ditanya mengenai persediaannya menjelang Sukan SEA, Mohd Al-Jufferi berkata beliau bersama jaguh silat lain akan berangkat ke Langkawi, Kedah pada 29 Mac ini bagi menjalani sesi latihan selama dua minggu sebelum mengikuti gelembung sukan di bawah Majlis Sukan Negara bermula 19 April hingga temasya itu berakhir.

Mengulas mengenai penubuhan Akademi Silat Olahraga Semboyan Warrior, beliau berkata akademi yang ditubuhkan bersama Persatuan Pengguna Semboyan Malaysia (PPSM) itu akan mula beroperasi 1 April ini.

Menurut Mohd Al-Jufferi, akademi yang akan dikendalikan sepenuhnya oleh beliau menerima banyak pendaftaran pelajar namun setakat ini seramai 20 peserta telah sah menjadi pelajar.

“Di akademi ini kami telah menetapkan beberapa modul sukatan pelajaran yang dibahagikan kepada lima peringkat dan mereka yang berprestasi tinggi akan dibantu untuk bertanding di peringkat kebangsaan atau yang lebih tinggi,” katanya.

Mohd Al-Jufferi sebelum ini memenangi empat pingat emas pada Sukan SEA bermula edisi 2011 di Indonesia, Myanmar (2013), Singapura (2015) dan Kuala Lumpur (2017), bagaimanapun edisi 2019 di Filipina beliau tidak menyertai temasya berkenaan.